
HRVATSKA PROSVJETA 

GOD. XVIII. ZAGREB, 1. SVIBNJA 1931. BROJ 5. 

I)R. HIJACINT BOŠKOFIĆ O. P.: 


TOMISTIČKA 

Da nije po volji duhu modernoga čovjeka vraćati 
se u prošle vjekove, prebirati zastarjele kodekse i 
proučavati već davno prošle sisteme — sasma je shva¬ 
tljivo. Čovjek već po svojoj prirodi ima neku uro¬ 
đenu naklonost prema svemu onome što je novo. Ni¬ 
kada dostatno zadovoljan, teži neprestano za novim 
otkrivenjima. Čim dosegne nešto bježi na drugo, jer 
ga već ono ne zadovoljava. Pa kao što se njegova 
materijalna priroda uvijek mijenja i uvijek obnavlja 
tako isto i njegov duh, uvijek nemirom, troši nove 
istine i ispituje nova rješenja. To je shvatljivo i zato 
što svaka novost obogaćuje i usavršuje čovjeka. Ona 
je neka adicija starome. A čovjek koji tako impulsivno 
teži za savršenstvom, teži ujedno i za novošću, onim 
što ga može usavršiti. 

Nije čudo, da nas ta težnja tako intimno prožima i 
da opažamo u današnje doba tako jako i tako silovito 
izrečenu tu prirodnu težnju kod modernog čovjeka. 
Kao da smo na sve zaboravili, progoni nas taj idol 
novosti i tjera na uvijek nova istraživanja. Zabacu¬ 
jući sve ono što je staro, prosuđujemo svaku vrednotu 
kriterijem njezine novosti. Svako istraživanje starih 
sistema pričinja nam se arhaizmom. Pokušaj da ob¬ 
novimo i otkrijemo već davno pronađene istine izgleda 
nam stereotipnim. Moderni čovjek, zaokupljen tom 
obmanom novoga i originalnoga, i ne misli na to da 
dade nešto što bi bilo istina i što bi u sebi imalo pečat 
vječnosti. Njemu je glavno da bude originalan, da 
dade nešto novo, pa bilo to i neistina. 

Pri tom se zaboravlja, da novost i originalnost nije 
u iznošenju novih istina i u stvaranju novih zasada. 
Biti originalan ne znači: rušiti stare sisteme i obarati 
sve ono što je dobro i istinito kazano prije nas. Jer 
istina se ne mijenja. Ona nije nikada zastarjela. Ona 
ostaje uvijek svježa, uvijek vječna. Uvijek je u stanju 
da oplemeni čovjeka i da ga usavrši. I više nego 
istinu čovjek stvara samo izražaj njezin. On joj daje 
novu formu. I tu je njegova originalnost. Jedna te 
ista istina, izražena mnogo prije nas, može ostarjeti 
samo i isključivo gledom na njezin izražaj, koji se 
može od vremena do vremena mijenjati i poprimiti 
različne nijanse. A naša originalnost neće biti u tome 
da rušimo već odavna utvrđenu istinu, nego da joj 
damo svježije i suvremenije ruho moderne kulture. 


RENESANSA v 

Začudo kako se teško shvata, da istina kao takva 
nadilazi prostor i vrijeme i da ona vrijedi za sva vre¬ 
mena. Ono što je kazano istinito u starom vijeku to 
vrijedi i za nas. I nama nije dopušteno da to lako¬ 
umno zabacimo. Štavise mi ne smijemo biti indife¬ 
rentni prema tome. Ako smo uistinu iskreni ljubitelji 
istine, ako uistinu hoćemo svojim radom doći do objek¬ 
tivne istine, mi ne možemo zaboraviti na ono što je 
već drugi pronašao, i što je već kao istinito dokazano. 
Svako potcjenjivanje historijskog blaga htilo bi do¬ 
kazom naše površnosti i neiskrenosti. To bi bio očiti 
znak, da ne tražimo istinu nego sebe, ne originalnost 
nego vlastitu personalnost. 

Radi toga kad naglasujemo potrebu tomističke re¬ 
nesanse, time hoćemo oživjeti opet vječne istine koje se 
tako obilno nalaze u toj vječnoj filozofiji. Pa ako 
smo protiv duha moderne filozofije, to je samo zato 
što osuđujemo njeno lakoumno i besmisleno zabaci¬ 
vanje svega onoga što je prije bilo kazano i što je već 
kao istinito dokazano. 

Istina je, ima u skolastičkoj filozofiji koješta što ne 
odgovara kulturnom napretku moderne tehnike. 1 bilo 
bi uzaludno i besmisleno braniti nekoje teze srednje- 
vjekovne fizike koje danas ne mogu nikako stati. Ali 
srčika skolastike nije u tome. Više nego u pojedinim 
konkluzijama fizike, važnost skolastičke filozofije jest 
u njezinim metafizičkim principima, u formalnoj nje¬ 
zinoj strani, što pojedine dijelove oživljuje i prožima. 
Ta njezina srčika ostaje uvijek nepromijenjena. Ona 
ne ovisi niti o ljudima koji su je naučavali, niti o vre¬ 
menu u kojem je evala, niti o partikularnim formama 
pojedine kulture, niti o detaljnim konkluzijama suvre¬ 
mene znanosti. Zato ta — da tako reknem — duša to- 
mizma ostaje istinita i danas, a nama se nameće du¬ 
žnost da tu istinu obnovimo i ponovno uskrisimo. 

Opravo je barbarstvo — rekao je filozof Maritain 
— misliti da je tomizam neka vrst odijela, što se obi¬ 
čavalo nositi u XIII. vijeku, a sto vec nije u modi. 
Kao da bi važnost metafizike bila funkcija nekog od¬ 
ređenog vremena! Ako je tomizam bio istinit za 
srednji vijek, zašto i sada ne bi vrijedila njegova 
važnost? Zar naš um ima neku posebnu istinu koja bi 
za druge bila laž? Napredak kulture nije prelaz iz 
istine u neistinu. Pa ako je jedan put bila rečena istina, 

ona ostaje zauvijek. Ako su drugi prije nas rekli koju 
istinu, to su učinili zato da nas pouče i da nam olak¬ 
šaju napor u istraživanju znanja. To znači da jedan 
takav biser, pronađen od naših pređa, moramo primiti 
svom ljubavlju, takvom ljubavlju kakvom nam je i 
dan. I tek pošto smo je usvojili, moći ćemo dalje ra¬ 
diti i produbljivati. 

Bolesno je to stanje kad hoćemo sve iznova činiti 
i jedna takva ambicija novoga daje naslućivati, da se 
pod tim krije sjenka nadutosti i oholosti. Čovjek teško 
prima od drugoga. On nerado prosi. On višeput voli 
da ostane gladan nego da zaprosi komadić hljeba. 
Njegova oholost mu toga ne dopušta. 

Ali postoji istina, da se čovječanstvo razvija u me¬ 
đusobnoj uzajamnosti i bratskom podupiranju. Nitko 
nije sam svojom vlastitom glavom došao do savršen¬ 
stva i svi moramo priznati, da smo imali učitelje u 
svojim mladim godinama. To je bilo doba kad smo 
posvema ovisili o drugomu. Ništa personalno nijesmo 
radili, niti smo vlastita što davali. Naš napredak se 
bio ograničio samo na to da primamo od svojih sta¬ 
rijih i iskusnijih. A tek poslije mogli smo se samo¬ 
stalno razvijati — tada kad smo iscrpli što su drugi 
imali. 

To je normalni tok razvijanja koliko individua to¬ 
liko društva. Kao pojedinac razvija se i cijelo čovje¬ 
čanstvo, koje u toku razvijanja možemo promatrati 
kao jednu zaobljenu cjelinu. U toj cjelini stepen kul¬ 
ture raste tim načinom, da jedan vijek nadograđuje 
zgradu civilizacije nad rezultatima prijašnjih vjekova. 
U tom smislu možemo kazati, da je jedan vijek učitelj 
drugome, koji opet — poprimivši i asimilirajući mu¬ 
drost od prijašnjih vjekova — nadograđuje naprijed. 
Ali, prije nego pođemo naprijed, treba znati što je 
nađeno. Inače će nam se sasma lako dogoditi da ćemo 
poslije našeg dugog i napornog rada biti tek na staroj 
točki prijašnje kulture, ako ne i niže. Trudićemo se, 
da damo nešto novo, a daćemo tek već davno zastar¬ 
jelo. Utvaraćemo sebi, da smo pokročili naprijed, a 
bićemo još uvijek ispod onoga što su nam drugi davali, 
a mi toga nijesmo htjeli primiti, jer smo prezirali kao 
stare. 

Značajan je taj prezir stare mudrosti u moderno 
doba. On počinje osobito od vremena Descartesa, koji 
je učinio pokušaj prekida sa cijelom tradicijom. Taj 
oholi mislilac nije se htio pokloniti čovječanstvu. Pre- 
zreo je sve što je prije njega bilo. Ogradio se od svega 
što nije on sam. Zatvorio je oči, začepio uši i povukao 
se u svoj lični subjekat, nadajući se da će tu naći svu 
mudrost. 

Bio je komodan taj gest modernog filozofa i malo 
poslije će se s pravom Malebranche osjećati sretnim 
što se rodio u onom lijepom vijeku kad nije potrebno 
hoditi u daleke krajeve zemlje, klanjati se prošlim 
vjekovima, truditi se proučavanjem starih kodeksa i 
zastarjelih nauka. Istina je u nama i samo u nama. I 
ta istina što je u nama jest jedina naša istina, tako da 
ne vrijedi ništa sve ono što je bilo prije nas. 


Ali Descartes se nije ni sjetio da je, u onom istom 
času kada je prekinuo sa svakom tradicijom, njegova 
glava bila puna ideja i pojmova što ih je od drugih 
primio. On je zaboravio da je do onog časa primio od 
drugoga i da je bio u školi svojih učitelja. A kada je 
osnivao svoju novu »egocentričku« filozofiju, mislio 
je opet ono što su drugi prije njega mislili: da pouči 
daljna pokolenja i da budućim naraštajima rekne riječ 
koju će oni — kako se nadao — usvojiti. Zacijelo ni 
Descartes nije htio da zasade njegove filozofije ne 
vrijede samo za njegove učenike ili samo za stanov¬ 
nike njegove domovine ili samo za njegovu obitelj ili 
čak samo za njega samoga. 1 bio bi se bez dvojbe 
osjećao sretnim, da je znao, kako će njegovi učenici 
ovjekovječiti njegovu nauku i učiniti je trajnom; a 
površnim bi držao svakoga tko bi a priori zabacivao 
sve što je on kazao. Čak i uvredom bi držao takav 
vandalizam. 

Pa dobro: mi koji se hoćemo vratiti u stare vjekove 
i obnoviti zaboravljene istine, osuđujemo samo takav 
vandalizam, koji besmisleno i bez razloga rusi sve 
ono što se ne sviđa barbarskom i pokvarenom ukusu 
modernog čovjeka. 

Zatvoriti se u svoje subjektivističke ideje, ograditi 
se od svega onoga, što je oko nas, ne mariti ni za što 
od onoga što je prije nas rečeno: jest zapravo u pra¬ 
vom smislu vandalizam koji se ne ustručava da poruši 
najdivnije tvorevine čovječanstva na ruševinama i na 
zaboravu tih cijela postavi sićušne produkte naduvene 
svoje mizerije. 

Najtragičnije u svemu tome jest to što taj moderni 
duh obožavanja novosti dolazi sam sa sobom u očitu 
kontradikciju. Jer ako mi sami nijesmo voljni da usvo¬ 
jimo ono što su drugi kazali, ako pristajemo samo na 
ono što nam se sviđa i što subjektivno vidimo i sami 
pronađemo, tada nemamo prava da svoje ideje dru¬ 
gima narivavamo i da se protiv drugih bavimo. Drugi 
će učiniti s nama baš ono što smo mi učinili sa starom 
flozofijom, pa će nas potpuno ignorirati i neće se ni 
malo osvrtati na naše principe. Svaki će drugi imati 
potpuno pravo da se ogradi, isto kao i mi, od svakog 
utjecaja, pa neće dopustiti da drugi djeluje bilo kako 
na njega. A naše ideje već neće imati smisla i sav 
trud da svojom naukom nešto polučimo te razjasnimo 
koji problem, biće uzaludan i besmislen, jer se nitko 
neće osvrtati na njih. Mi ćemo biti svijet za sebe, 
odijeljen i potpuno odvojen od drugih. 

Moderni filozofi kojima je već postalo hereditarno 
da a priori zabacuju skolastičku filozofiju, morali bi 
jednom dobro promisliti koje sve konsekvencije slijede 
iz njihova mentaliteta. Onda će voljeti i to da pošti¬ 
vanje stare filozofije nije nikakav arhaizam i nesuvre- 
menost. Naprotiv to je prirodno svojstvo svakog 
zrelog i razboritog istraživača koji, prije nego će dati 
svoj personalni sud o kojem problemu, razborito ispi¬ 
tuje što su drugi o tome rekli i traži koje su riješenje 
drugi o tome dali. Ako smo iskreni ljubitelji istine, 
pitaćemo i srednji vijek za savjet, pa se nećemo sra- 


98 







miti što su nam veliki geniji toga doba kazali muževnu 
riječ i naučili nas mnogu istinu. U tom pogledu ćemo 
pokazati da nam je stalo do istine, a ne do naše 
ličnosti. 

Jasno je, da se nitko ne misli povratiti u srednji 
vijek i potpuno se u nj zatvoriti. Tako ima u njemu 
mnogo toga čemu se divimo, mi znamo da se vre¬ 
mena ne ponavljaju; i za onim što je prošlo, već je 
zaludu težiti. Ali principi, te vječne istine što su 
upravljali tim vremenom, ostaju istiniti i danas. T to 
ne pripada vremenu, jer — kako se dobro izrazuje 
spomenuti filozof — metafizika sv. Tome i Aristotela 
jest iznad vremena i prostora. 

Povijest nam pokazuje, da je # svaka kultura došla 
tek tada do svoje apogeje, kad se našlo snažnih du¬ 
hova koji su bili sposobni da asimiliraju svu dotadanju 
mudrost. Aristotel i Plato, mjesto da su se zatvorili 
u svoje pusto »ja«, proputovali su po svim istočnim 
gradovima, proučili su sve orijentalne mudrace i tek 
onda, kad su bili informirani o svemu, mogli su dati 
onu divnu sintezu kojoj se i danas divimo. BI. Albert i 
sv. Toma bili su upućeni u sve prijašnje sisteme. Ta 
dva giganta marljivo i pomnjivo su proučili svu mu¬ 
drost istočnu, svu filozofiju grčku i kulturu rimsku. 
Nije bilo filozofa, kojeg oni nijesu svestrano pozna¬ 
vali. A kad su asimilirali svu mudrost, mogli su mirno 
i trijezno distingvirati, obarati, pobijati, lučiti i graditi. 
Takvi geniji sposobni su da dadu snažnu sintezu i 
izgrade veličajne sisteme, pa pridonesu ljudskom raz¬ 
vijanju. Iako ne s drugog razloga, a ono barem radi 
pijeteta, moramo se potruditi da barem donekle pro¬ 
učimo te pobornike kulture. 

Značajno je, da sasma protivno nalazimo kod mo¬ 
dernih mislilaca. Svakome je poznato da su na pr. 
Kanta mučili isti problemi koje su se već davno u sko- 

lastici rješavali, a kenigsberški filozof nije nimalo po¬ 
znavao tih rješenja. I više nego neupućenost, očituje 
najveću lijenost i oholost takva nemarnost modernog 
mislioca. Razumije se, da se tako došlo do novoga 
riješenja, jer ono što je Kant dao bilo je novo, nešto 
različno od skolastike. A razlika je u tome što je 
prvo riješenje bilo istnito, a drugo dabome da je mo¬ 
ralo biti — neistinito. 

Zanimljivo je da veliki osnivač nove skolastičke 
filozofije, sv. Toma Akvinski, nije nikada imao am¬ 
biciju da dade nešto novo. Njegovo nastojanje bilo 
je samo da prikupi blago stare filozofije i svede to 
blago u sređeni sistem. Imao je osobitu vrlinu da se 
znao uži viti u sisteme svih starih filozofa. Kao mar¬ 
ljive pčele kupio je blago raštrkano po različnim stra¬ 
nama i snagom svoga sintetičkog uma ujedinio u 
jednu sintezu koju je smatrao, ne svojim ličnim vla¬ 
sništvom, već blagom svojih učitelja. Nije mu nikada 
došla misao da stvori nešto novo, što drugi nijesu već 
naučavali. Skrupulozno je nastojao da svoje ideje 
dovede u sklad sa starim filozofima sv. Augustinom 
i Aristotelom. Pomnjivo je nastojao da ništa ne 
rekne što bi se činilo protivno tim i ostalim genijima. 
Imao je sveti strah da u iznošenju istine dade nešto 
što bi bilo njegovo a što ne bi odgovaralo staroj 
mudrosti. 

A ipak, nitko nije toliko obnovio filozofije koliko 
on. Ni o komu nije se reklo da je izveo toliki preokret 
koliko on. Neki njemu suvremeni pisac u samom jed¬ 
nom periodu spominje do devet puta riječ novo, da 
opredijeli pojavu te tomističke filozofije, koja je. 
čini se, izazvala revoluciju u srednjem vijeku. 

Samo iskreno traženje istine, ponizno izlaganje 
nauke daće nešto što se uistinu može nazvati: novim. 


MISTIČNI ČAS 


Suton blag ko cjelov moje dobre majke 
Puni tihi prostor pred oltarom Tvojim, 

Tu gdje vječna ljubav na prijestolju bdije 

— Ja se griješan, Bože, oči podić bojim. 

Došao sam shrvan o Milosrđe sveto, 
Umorne i bijedne koji zoveš k sebi.. 
Umoran sam, Kriste, i ranjene duše 

— Izvore života došao sam k Tebi. 

Došao sam k Tebi — pogled Tvoj se smiješi, 
Razapete za me širiš svete ruke, 

Privijaš me milo na ranjene grudi, 
Zaboravljaš teške podnesene muke. 


Gladiš kosu moju, tješiš me i krijepiš 
Utjehom što svijet je ne može mi dati, 
Pokajanja suze niz lice mi teku — 

Isuse, moj Bože, ne prestajem zvati. 

Sagibam se skrušen — k nogama Ti padam, 
Magdaleni sličan suzama ih mijem, 

Oprosti mi, vapim, oprosti, oprosti . . . 

1 od teške boli rukom prsa bijem. 

Dušom mir se proli. Molitva se diže 
lz srca u nebo. Tvoje dvore sjajne 
I kroz suzu gledam klanjati se sa mnom ■ 
Anđela svih Tvojih čete veličajne. 

JANOUMOWSKI: CZENSTOCHOWA 

DRAGUTIN M. D 0 M JANI Ć: 


SUNCE 


Deždj je još suzil čez megle te mutne, 
skrival lepotu slovenske dežele, 
samo na čas su kraj nagle nam vožnje 
v snegu planine zablisnule bele. 

Ali najemput je v suncu vse bilo, 
videl sem cirkvu — ii senju vu zlatu 
i onaj sneg, koj se je belil po gorah, 
kak da su golubi leteli v jatu. 

Drug mi je rekel: »To Brezje se vidi. 
Vnogi tam, vnogi iz dalkoga roma. 
Pomoć tu najde i duši i telu, 
tu Majka Božja je naša doma.« 


Vlak se je žuril prek Poljske, prek puste, 
niska je trava polegla ravnicom, 
retko je grmlje se stisnulo k zemlji, 
v strahu pred oblaki ili pred kmicom. 

Samo na bregu tam gledel sem čudo: 
cirkvu kak v ognju, i krov je do krova 
prignul se k njoj. To je grad, koji moli, 
Čul sem čez vlak: »To je Czenstochowa ! 

Vsigde je sunce, gde Tvoja je hiža, 
če je dolina i duša vre v noći. 

Vsigde je sunce i srce ga vidi, 
če su i naše oslepile oči! 


100 














JERONIM KORNER: 


SAMOĆA U SOBI 


ANI MIHAJLO VNOJ 


Tiho je poslije podne i tmurno. — Pada kiša. 
Korak se kog prolaznika čuje: 
o asfalt tuče ispod prozora mog. 

Sipi kiša ! . . . 

Ja čuvam svoju sobu. kao pustinjak svoj log. 


Moja soba je prazna, 
nijema. 

Na stolu važna 

žutog cvijeća puna, ukočeno gleda, 
a debela knjiga malo dalje drijema. 


Nikog u sobi ja nemam svog. 

Sve je nijemo, ti’o. 

Oh, osta mi samo samo sunce i dobri, dobri Bog, 
otkada sam tužan posljednjeg puta bio. 


Svaka stolica šuti, 
nijema, 

kao uronjena u svijet neke druge jave, 
a zidni sat svako petnaest minuti, 
bije negdje gore, iznad moje glave. 


CV JETKO ŠKARPA: 


DA SAM 

Da sam imao više sreće 
I više vjere u svoje sile, 

Oči moje sad ne bi bile 
Ko dvije blijede, žute svijeće. 

Sve moje boli i moje muke 
Bile bi melem za moje rane, 

1 ne bi sad bile moje ruke 
Ko dvije mrtve grane. 

JOKICA MILICI Č: 


D J E C 

I jutro, i podne i suton i večer, 
i dan cio pa i noć za suncem jure. 

»Za suncem, za suncem«, 
jedini poklik je njihov 
jer ih je očarao sjaj njegov, 
opila toplina njegova. 

»Za suncem, za suncem« 

kličemo i mi koji odrastasmo 

na visinama gdje caruje svijetlo njegovo. 

I nas je ono očaralo, 
i nas je toplina njegova opila 
i mi smo djeca sunčeva. 


imao... 

Al’ umjesto da se sada skrijem 
U neki kut i tu da kukam, 

Ah, ja se tako sretan ćutim 
Bolima svojim i svojim mukam’! 

1 ma da još uvijek sa strahom slutim 
Daleki put do tihe luke, 

Ah, ja se tako sretam ćutim 
Cjelivajući svoje muke. 


A SUNCA 

Ne čudite se dakle, 
što mi, ko jutro i podne, 
ko suton i veče, 
ko cio dan i cijela noć 
hoćemo da jurimo za suncem. 

Nama su zrake njegove, od jutra rana do večera 

o putima noćnim pričale, 

a noći su naše duge 

snima o putima njegovim isprepletene. 

Pustite nas, mi smo djeca sunca 
rođeni da kružimo svijetom. 

Želja za putove nove, za kraje neviđene 
rođena je s nama. 


Otac je naš nomad, a mi smo djeca njegova. 

Zemlja je cijela domovina naša, 

a mi vječni putnici, što umiru od čežnje za domom, 
ko sunčane zrake, negdje na kraju horizonta. 

HRVOJE BOR: 

KOMADIĆ LEDA 


Vrijeđa utrnule oči jako svijetlo žarulje. Nekakvo 
trnje u očnim jabučicama. Bože, zora se javlja, ne¬ 
djelja u novu odijelu sviće, a blagdanska, na daleko 
prozirna, svijetlost utapa u sebi tamne linije krovova 
i voćnjaka. Kao sa drugog svijeta kukurikanje, kao iz 
sanjanih rajeva melodija slavuja na orahu. Ima li 
crvenijeg jutra od krvi brata moga? Mučenički diše, 
a mramornim osmjehom kuša, da obori moj strah. 
Tako se on redovito smije, kad osjeća krv kao slatko 
slanu tekućinu . .. 

Svi su otišli kojekuda: na more u Herceg Novi, na 
Kiseljak, a ja i sestra i momak, što dvori u nas, ostali 
sami. Nedavno i ja stigoh. Umoran gimnazijalac, 
nakon položenog nižeg tečajnog ispita 1925. god. 
ležao sam na kanapeu, uvukavši se u predsoblje, zna¬ 
jući dobro, gdje preko noći ključ ostaje: na prozoru, 
malo razglimam, otvorim, uzmem ključ, a da nikog 
ne probudim, kao najpošteniji lopov. Spavam. Malo 
poslije, kroz koprenu, čujem tako umilan pjev, tako 
vješto udaranje u sremsku primu, da me trnci pro- 
đoše od pete do glave. Ko li to svira tako tiho, tako 
obzirno? Mislim se: šutiću, ovo je lijepo, ovo je san! 
Ali zacilika jače, kao da veli: A zar me ne voliš više 
od svog sna? — 

Dragorad unišao, kao i ja, u želji da nikog ne pro¬ 
budi, a kad je vidio mene, tako mu je zaigralo srce, 
da je zasvirao otegnuto ariju neku bosansku, pa ma¬ 
kedonsku uspavanku, i naiao je bučnu neku prečansku 
podoknicu. Probudim se dakle i u tren shvativši ko je 
i gdje sam, zagrlim ga kao brata, neviđena dvije go¬ 
dine i mnogo poželjena. Vratio se on iz Zagreba. 

Malo poslije ostasmo i mnogi odoše na ljetovanje. 
On se razboli. Kriči mi: »Da nikom ne telegrafraš. 
Ovo je prolazno!« Prvu veče motrim ga i svu našu 
malu zajedničku prošlost. O toj prošlosti moram da 
šutim, jer je kao mala varoš, omeđena gorama, do 
kojih nebo silazi, a dalje tamo više ništa, sami mi. . . 
Bezbroj džamija i vitih jablanova, i dimnjaka gole¬ 
mih, što ne prestaju sa svojim zagastim dimom, nego 
vječno, ispod plava neba, -izbacuju zamotljaje slične 
nejasnom dječjem snu. 

A sad nedjelja, skrupolozan dječak misli: »Šta je 
preče ili misa ili brat? Veliki bi mi Čovjekoljubac 
rekao: »Sinko, zar ja nijesam liječio u najsvetije su- 
botne dane? Ostani i ljubi umirućeg brata!« Uistinu, 
nikad Bog nije bio ljubomoran, ako je u našem srcu 
bila golema ljubav k bližnjemu. Ni onda, ako bi se 
okrnjila koja zapovijed na račun druge veličanstvene 
naredbe: Ljubi bližnjeg! 

A ja tako uman nijesam bio. Dragorad pred zoru 
usnuo. A ja, da potrpam razumni savjet osjećaja, 
smišljam koje ću molitve izmoliti za njegovo ozdra¬ 
vljenje. Onako u glavobolji, kroz rano ljetno sunce, 
a noge mi dršću, ševe pjevaju, leptiri uranili. Hitim. 


Ni molio nijesam, pun brige i prijekora. Drugovi, 
tačno razdijeljene kose, namirisani briljantinom, smiju 
se mojoj izvraćenoj ogrlici, čude žurbi, postajem im 
zanimljiv. 

Kad u sobu, pristupim krevetu: brat žmiri, vidim 
koliko trpi, čini mi se, da vidim kako podrhtaju žilice 
oko očiju, usne steže, da ne zaplače. Htio bi, a ra¬ 
zumio sam zašto, i zašto neće. Gleda me. Raspjevale 
se vani ptice nad potokom u staroj vrbi, vrapci se 
svađaju, a na rubu verande dražesno se klanjaju gr¬ 
lice, bijele sa crnom kravatom. Kukuru. Rje-rje-rje. 
To ne spada na nas. Puštam da šuteć izreče svoju 
tužbu, premda je takova najteža. Skrivio sam. Izgori 
sve od rastopljena sunca i soba kao magnezijem 
osvijetljena. A da se zagušio, jao, zajaukala bi sva 
narav moja i pokopala bi se u žalosti!« mislio sam. 

Na dvoru viče žena u susjedstvu oštro i izderanim 
glasom: »Mirni!« On se okreće i mumlja u vatri: 
»Vrag odnio i Mirni, što se dere.« Poznije prstom 
me zove, jer je shvatio, da je grub bio maločas prije: 

— Hrvoje, kako ću ja biti religijozan, kad me ra- 
zapinju ti krikovi napolju? Ah-a, Isuse, Isuse, zrno 
strpljenja!« — 

Iza podne došao liječnik i nakon pregledbe, srčući 
crnu kafu, smije se svojim zdravim očima, a mi oko 
njega čekamo povjerljivu i tešku riječ, koju samo mi 
smijemo čuti i niko drugi, ni Dragorad, jer bi klonuo . . 

»Hin« veli liječnk. . . 

Svi razumijemo što znači, okreće se liječnik oko 
nas, vrti soba sa crnom bordurom i modrim ružicama. 
Liječnikova usta tako crvena, kao da je nečiju krv 
polizao. Ko bi preveo u tom času riječ hin i to pravo, 
da znači: naše uši čuju truli zvuk: hin. Hin su draga 
pluća, to jest: otsutna je nada i slobodno zatvorite 
kapke na prozorima, naručite sarkofag, vela i crne 
vrpce. Platite fanfaru, da otsvira pogrebni marš . . . 

— Hrvoje, zove me šaporom, jer propis je da šuti 
i što više miruje. 

— Molim! 

— Tamo izađi, na verandu. Svi neka odu. Otrov 
sam ja . . . 

— Ko je otrov? Brate, ljubav se ne može zaraziti. 

— Ljubav je prelazna bolest, duhovito bolesnik 
šapće. Da me osvjedoči, kako je raspoložen, otkriva 
zube, a meso oko zubi kao cikla. Ako se snuždi i za¬ 
tvori oči, kao smrt. I umoran od to malo riječi tone u 
mir, kao u neki pokoj pripremljen utruđenim i napaće¬ 
nim od pamtivijeka. Opet otvara oči. 

— Braco, život je hodočašće . .. Prvi ugledaju 
drugi svijet, koji prvi klonu i panu... Jesi li vidio 
podne na šumskom jezeru, onako je umirenje vječno . . 

— Dragorade, sad će Marica doći, ja moram u 
kantinu po led, jer momak ne zna, gdje je. 

LEON WYCZĆLKOWSKI: CRKVA B. D. MARIJE U KRAKOVU 


— Prije, evo sad ću... otima se slabosti i munjev- 
nim rukopisom piše, da mu prijatelj g. Jaroslav 
Hmelj po meni pošalje barem kilogram leda, jer da je 
teško bolestan. I ja sam bio tvrdo uvjeren dotada, da 
su ljudi pamučna srca. Sigurno ću dobiti . . . 

Skočim niz basamake, na dvorište, cestom, a žega 
ko sila razlivena. Najudobniji je put kraj bolnice, č. 
sestara, kraj pučke škole, drvoredom sa bagremima 
potšišanim, kao bubikopf. Najkraći prugom. Što bi 
značilo izabrati dulji? S toga trčim, skakućem po usja- 
nom lugu, tračnice se blistaju; voz prolazi; neko i ne 
gledajući baca po meni koštice od nekakvog ljepivog 
voća. Leti! Vjetar kraj ušiju, a list se ne miče. U otvo¬ 
renoj sali zadah zemljički, vina i jela . . . G. Jaroslav, 
bez kaputa, s obrazima kao jastucima, stojećke pije 
pivo, igra se biljara. Idem ravno k njemu, a on se 
okreće i ne primjećuje vrelinu znoja moga i zadi- 
hanost... 

Naklonim se. 

— Molim Vas . . . 

— Stan’te malo ovu partiju, Bo . . . 

Svrši se, a na mojim trepavicama neka voda. Go¬ 
spodin se obrati k mojoj figur kao k stolu kakvom: 

— A vi želite leda? Brat slab? Kune se najvišim 
bićem, da nema ni gram leda. 

Kako je cementna srca ovaj svijet. Da mi je odmah 
rekao! Sitim svojim rukama, u plavoj košulji, s kolu¬ 
tima preko mišica, uputi me iz sale, jer sam uporno 
čekao ne vjerujuć da nema onoga, zašto sam pola 
varoši pretrčao. 


Bez ičijeg pitanja otšuljam se u kuhinju. Tu mi je 
bila poznata Sarajka neka Serafina. Pokažem 25 di¬ 
nara. Zamolim. 

— Zlato, ha što namah nisi došo? 

Za tren donese u bijelu platnu ugao velike ledene 
ploče, težak više od 3 kg. Cakli se led kao opal. 

Htjedoh i zahvalan prikučih se da poljubim ruku 
toj sudoperi. 

— Ne, sinko, ne, samo se žuri. . . 

Da nema zla na svijetu, kako bismo dobro činili? 
I nered ima svoju dražest, ukoliko je prividan, kao 
zvijezde razbacane po svodu. 

* * * 

— Onoga momka znam Dragorade ! Ljeti obrije 
glavu, pred jesen pusti kosu i na Božić bude kao busen 
mahovine. Napada snijega u tu nečešljanu kosu, a on 
dođe, omahne glavom, s nje popada snijeg, cvrkne po 
peći, po stolu, sećiji; pane mačku na njušku, kihne, 
stre se, ode pod peć, sruši drva; sestra Katinka viče: 
»Crko, poprska me svu!« Čitava halabuka. Rumen 
momak i tankovijast, znam ga. 

— Kad je on umro ta ista Serafina, njegova mati, 
priča mi uraspoložen brat, zgulila je sa sebe šal, po- 
derala košulju, čupala kose ... A kako je on umro, a 
mati mu kao kruh ? Zar ne koristi dobrota i molitve ? 
Doduše nije život uvijek bolji od smrti. 

— Tiše, tiše, ne smiješ ti govoriti, šta je rekao 
doktor? 

— Hrvoje, sve se bojim, da ćeš voljeti više pro¬ 
pise, nego ljude; više licemjerstvo svijeta, nego zov 
savjesti... 

— Brate, ne zamjeri . . . Ništa nijesam tada opazio, 
da bi bilo kakve mudrosti ili pronicavosti u njegovim 
riječima. A bilo je. 

* * * 

Predvečerje izmami hrušteve i jelenjake. Zveknu 
o staklo i u povređenoj zuki iščeznu. Djeca na letvama 
hodaju i prave sablasno duge korake. Kratkovidan 
vidi kosture, kako lupaju po zemlji, a ti kosturi po¬ 
bjegli iz prirodopisnih zbirki i učiona, gdje su isprazno 
šutjeli trpeći na tjemenu i po kostima ujedljivu škol¬ 
sku prašinu. Trgovci i činovnici izišli i govore među 
sobom i dokazuju nešto, što se ne može dokazati, ali 
ipak je potrebno, da se dokazuje. I sad se pretvara, 
da spava, samo da ja budem slobodniji. Nesebičan je 
i plemenit. Tako je učinio i kad sam ja otišao po led, 
a Marica ostala. Ona sirota odmah se spustila na ko¬ 
ljena i plačući krunicu za krunicom molila. 

1 nedužno lice mjesečevo stalo nad brežuljkom, a 
slika se njegova obraza iscijepala u potoku na sto 
pruga i blistaja . . . Poznije stiže u našu avliju dru- 
štvance, s tamburama, jednom samicom — klarine¬ 
tom, jednom violinom i harmonikama. Dolje ih doče¬ 
kaše sestra i komšinke sve krijući rastuženost sobe 
poviš njih, koja je u sebi držala Dragorada i mene. 
Kako oni dolje razgovaraju, razaznajem osobe i sve 
bih mogao nabrojiti. Možda u isti čas Dragorad se 
tobože budi i nabraja koji su dolje: »Branko Vučak, 
Ana Valentić, je li? onda... Brus Šestan, Edo Ku- 
jundžić, tu je i Jurić, je li? tu je i Ljuba Arišova. 
Je li? 

— Jest! 

— Vidi, je li! 

JOSIP MU AT: 


Ja šutim, a stid mi ne da, da ju gledam. Čak sani 
pripravan i na prkos. 

— Oh Bože, Bože. 1 bez tvoga bih leda bio rade, 
nego da mi tu šutiš i nečega se bojiš . . . Kad te 
molim . . . mučiš me . . . 

— Vidjeću, reknem i pođem prema verandi. U taj 
mah upane sitna njena ‘glava unutra i svilena bluza i 
ona sva, sa kitom ruja, šumskih zvončića, i drugog 
šarenog cvijeća. Od srama gledam u svoje noge, ona 
se rukuje s bratom, a mene lijevom čupka za moje 
oštre vlasi. Slična najboljoj sestri miri nas dvojicu, 
stavlja sama cvijeće u vazu i sve to spretno sa stotinu 
dobrih izraza na licu. 

— Ti, mali, ne boj se Ljube, a bracu slušaj. Laku 
noć... 

Ponovno noć i mala šutnja. Gotovo slutim, da će 
Dragorad mahnuti rukom i pozvati me bliže k sebi. 
Mahne košunjavom i voštanom rukom. Reče mi: 

— A ti zbilja misliš, da ja nijesam čuo, šta je 
liječnik šanuo. Ovo, brate moj, tako je tanka tanana 
opna mojih bubnjića, da čujem svoju dušu u svojoj 
krvi, a često i druge ... Nakon malo odmora, što ja 
upotrebim, da ga u tom položaju zapamtim, (leži, 
usne tanke kao u anđela, nos uzak, bijel kao hartija, 
stvoren, da najbiranije cvijeće miriše i da opet rekne: 
ni to nije lijepo, ima ljepšeg! Oči te udubene, s ta¬ 
kovim obrvama, nalazim u svecima istočne crkve; 
cijelo lice bez mesa, načinjeno, da pokaže crte utje¬ 
lovljenog duha) nakon malo odmora, opet će: 

— Hin, hin. Grudi su hin. Ali Dragorad nije 
hin . . . 

Moli se, da mi ne dođu najtamnije misli ove 
noći- 


ZAVJET 

Jednoga sam jutra poranio rano U otajstvu zadnjem molitve i puta 

Na bijelu Žrtvu k Njezinoj kapeli, Sa istočnih gora dan se svijetli javlja, 

Što vrh njiva nikne samotna na humku Rosno borje blista, zvonar zvono ljulja, 

Kao znamen Njezin: s lijehe ljiljan bijeli. Glas mu je topao, ko da me pozdravlja. 


Pratile me zvijezde, Prvak, stada oblaka 
I mirisna pjesma grmlja i stabala; 
Strah me nije bilo osim sebe sama, 

Ko da nije Ona na humak me zvala . . . 


Žrtva je počela. Nasmijana Ona 
Oplela mi dušu pogledima blagim, 
Najmilije u čas, kad Hostiju bijelu 
Prinesoh Joj bliže obrazima dragim. 


Kad se vraćah ptice pjevahu sa granja; 

Ja sam im pripjevo tiho, jako, jače. 

. .. Nijesam osjećo da mi j’ srce bono 
Niti da mi duša, ko pred zavjet, plače . . . 

JAGODA TRVHELllA: 

OTAC 


(NASTAVAK.) 

više nije odao. On je i pred oca i pred svijet izlazio 
vazda s jednakim izrazom u licu, naoko mirnim, svla¬ 
danim i samo je očevo oko moglo ponekad da ugleda 
silne brazde i brazdice, koje su se množile oka usana 
i očiju i među njima se pritajavala tajna sjeta kao 
što je virila i iz dubine neispavanih, neisplakanih 
očiju. 

Zbog tih očiju starac da ne ucvili sina, da ga ne 
postidi nesamo ni riječcom ne diraše, što je mislio, 
da bi sina moglo boljeti, nego je na sebe uzimao teški 
martirij i silio se pa pošao svakiput sinu u kuću, kad¬ 
god ga je pozvao pa nekad i bez poziva, junački i 
strpljivo podnosio usiljenu i ledenu atmosferu i sto¬ 
tinu iglaca neprirodnoga držanja svoje snahe. Jer 
ona — što dalje to više — jest bila žena zatravne lje¬ 
pote, kao hurija, čudan jedan, egzotičan cvijet, čaro¬ 
ban i opasan, što opaja, zaluđuje i — ubija, a Isak 
je bio slab, neiskusan mladić, u tim rukama kao vosak 
bez svoje volje, rob svojeg neotpornog srca. 

Jer, neka je ona ili njen skrbnik ili tko je već bio, 
I šaka prevario u pogledu miraza, to se dešava; što 
svijet govori — a od ovakova naklapanja valja uvijek 
odbiti devedeset posto — o njenoj prošlosti, i to joj 
se može oprostiti. Pokvarena se roba jeftinije proda; 
ovdje u ovome slučaju, roba je nešto načeta, no ipak 
još rijetka i skupocjena. Zadik bi sve to oprostio, 
samo kad bi imao stalno uvjerenje, da ona voli Isaka. 
Isak gine za njom, a ona hladna i nepristupna jedva 
ga i gleda. Zar se to ne vidi i ne osjeća i pored naj- 
savršenijeg i najfinijeg vladanja i bontona? I sad je 
Zadik stavio po stoti put bolno pitanje: Što je tu 
ženu moglo potaći, da je pošla za Isaka, maloga knji¬ 
žara početnika u daleki nepoznati kraj? Da ni ona 
nije bila sretna, to se moglo vidjeti. Njena nenarušiva 
ozbiljnost, njene samotne šetnje i izleti u okolici grada, 
izbjegavanje svijeta i beskrajno čitanje romana i le¬ 
žanje na otomani bez posla, bez društva: sve to go¬ 
vorilo je, da ni ona nije zadovoljna, da nije našla, 
što je tražila. A što je tražila? 

Tako su prolazile godine, tri i četiri i više u jednoj 
sparno-ledenoj atmosferi, a da je polovicu toga vre¬ 
mena Lidija provela izvan mjesta svoga muža po pu¬ 
tovanjima u toplice, na more, u planine, te sa Isakom 
no najviše sama. Ostalo vrijeme Isak je radio, ne¬ 
umorno radio, u radu se prekidao, samo da namakne, 
čime je trebalo da se namiri taj skupocjeni život. 


Nije dovršio. Jer odjednom se srušila umjetna 
ograda oko njegova srca i oko njegova braka i iz 
njega prvi put prosuklja struja osjećaja, tako žestoka 
i bolna, da se stari Zadik uplašio, kako se još ni¬ 
kada nije uplašio. Isak plače, on, koji ni djetetom nije 
zaplakao? Guši se u suzama i jecajima i stište se ocu 
u naručaj kao dijete, što traži pomoć i utjehu. I starac, 
nepismen i bez knjiga razumio je historiju bola svoga 
sina, razumio, mada mu nije rekao ni cigle riječi, niti 
će mu ikada reći, da rastumači tu naglu i nenadanu 
provalu svoje duše. I iz njegova, starčeva se srca po¬ 
čelo da toči vrelo, dugo suzdržavano, vrelo svih očin¬ 
skih osjećaja, što su se tu nakupili za toliko vremena 
a nijesu našli pravoga vrutka i upotrebe. Bješe mu 
kao unatrag dvadeset i toliko godina, kad je jedinca 
sina primio iz naručja svoje vjerne ljube na svoje ruke 
i bio mu otac i majka za sve dane njegova djetinjstva 
i momaštva pa i sada još, kad je sinu odjednom tre¬ 
balo da u baba stvori breme svoje boli. Zadik ne pita, 
on samo toči iz vrela svoje nježnosti i miline, grli i 
miluje sina i kroza suze govori i tepa: 

— Neka, neka, sinak, sve će biti dobro, nemoj 
da se brineš. Daće Bog i tebi opet, što ti treba . . . 

Tješi sina, makar ga je u duši prekoravao, zašto se 
nije posavjetovao s ocem, prije nego što se vezao u 
bračnu zajednicu sa ženom iz daleka kraja, nepozna¬ 
tom i stranom. Staromu Zadiku bliži je bio na pameti 
prikor, što se Isak nije dobro raspitao, kako zapravo 
stoji s mirazom. Sjaj i luksuz, kojim se opkoljavala 
Lidija, bio je tlapnja, zlatna priča o njenom imetku 
bio je tek pijesak, kojim mladoženji zasuše oči te 
osnova i dom i brak svoj na pijesku. Tako je čaršija 
na pr. saznala — a šta će neće saznati? — da je sve, 
što je Lidija donijela, uzeto na dug, da su stizavale 
tražbine od mnogo tisuća novca, koje se supruga go¬ 
spodina Isaka Rubena bila obvezala namiriti u roku 
od pola godine. Ako ne namiri, prijeti sudski postu¬ 
pak. 

Da je Isak taj dug isplatio, o tome Zadik nije i čas 
posumnjao. Namirio i šutio. Treba svoju domaću i 
poslovnu muku mučiti i pred svijetom tajiti. No Zadik 
je i to znao, da Isakove suze ne teku zbog novaca i 
opsjene u pogledu miraza; to su suze razorenih ilu¬ 
zija srca, pa zar čaršija i tu da ima pravo, kad je 
ogovarajući Lidiju šaptala na sva usta, da s Lidijom 
nije sve čisto, da je tamo u Beču jali Berlinu bila 
dragana jednoga staroga grofa, da, se on s njom 
raskrstio, jer da je ona planula grešnom ljubavlju za 
jednim oženjenim mužem, i ta je ljubav bila žestoka 
kao vihor, ali u njega ipak nije bila dosta jaka, da se 
rastavi s jednom čestitom, dobrom i plemenitom že¬ 
nom, koja mu je porodila i dvoje djece i da se oženi 
svojom ljubovcom. — Je li Isak i to saznao? Starac 
to nije znao. Poslije ove prve i jedine provale Isak se 


XII. 

Jedno pretproljetno jutro, još nije pravo ni sva¬ 
nulo, provali Isak u odaju svome ocu. Bio je obučen 
na brzu ruku, bez kravate, bez šešira (u one dane 
počeli su mladi ljudi da hodaju po vani bez šešira). 
Objesi se ocu oko vrata i naizmjence jecajući i smijući 
se klicao kao lud: 


105 


— Babo, slatki babo, postao si djedom, rodio mi 
se sin, sin, sin! 1 pusti oca, skoči, uštrca se po sobi, 
opet zagnli oca, stade ga ljubiti u lice, u ruke, i priča 
bez reda i saveza, i opet se ustumara bez cilja od 
jednoga kuta sobe do druge. 

Starac ostao sjedeći na sećiji, gdje ga je Isak bio 
zatekao i sklopljenih ruku na krilu slušao, što još 
nije z.nao, da je Lidija bila u nekome sanatoriju, pošto 
je još prije nekoliko mjeseci pobolijevala i najposlije 
tražila lijeka u glasovitih liječnika na strani, (to je 
Zadik znao) a onda mu napokon pred nekoliko mje¬ 
seci javila Isaku da će mu se ispuniti želja, biće ocem 
djeteta. Ali da se on ne izlane ni pred kim, dok se 
sve ne svrši, to mu je strogo zabranila. On je održao 
riječ, a kako mu je bilo teško tajiti pred ocem, to ni 
sam ne umije reći. 

A sada će na put, za tri sata ide njegov vlak i on 
će babi naravski kao svagda, ostaviti ključe i brigu 
za njegove poslove i knjižaru. 

Starac je te vijesti primio, kao da je dolazila iz 
samoga neba. Pošto se stišalo prvo zbuđenje nenada- 
nosti, napuni mu se duša neizmjernim i neizrecivim 
osjećajima. U njegovo staro srce uljeze odjednom 
svečano i. neokušano blaženstvo i sveti mir. Njegovo 
pleme, njegovo ime neće utrnuti, živjeće u sinu nje¬ 
gova sina. Krv ce se njegova ploditi i množiće se rod 
njegov kao pijesak u moru. Pod tim slavnim i svetim 
uvjerenjem, ostaće zakopane sve zamjerke, što ih je 
ikada stavljao nevjesti. Šve je on njoj oprostio,, opro¬ 
stio. Lidija se u očima starca otkupila i savršeno 
opravdala. 

T od neizrecive sreće počnu starcu da teku suze kao 
one proljetne vode, što u polju prostrujaju, da očiste 
zemlju od sve nečisti, da je oplode i donese roda svemu 
živome! 

Pun osjećaja zahvalnosti Bogu, diže se i svečano 
uputivši se k žutom kovčegu, gdje je stajala porodična 
svetinja,, zlatni svijetnjak sa šest grana i sedam žižaka, 
užeže svih sedam žižaka, izvadi iz ormara svetu knjigu 
i zaogrnuvši se plaštem molitvenim uzme punim gla¬ 
som da čita psalme kralja pjesnika, u svom rođenom, 
svečanom i svetom jeziku: 

— »Blagosiljam Gospodina u svako doba, hvala 
je njegova svagda u ustima mojima. Pojte Gospodinu, 
sveci njegovi slavite sveto ime njegovo. Obrati k nama, 
Gospodine, svijetlo lice svoje ! 

— »Meni si dao u srce radost veću, nego što je 
oni imaju, kad im rodi pšenica i vino. 

—■. »Hvalim te Gospodine, iz svega srca svojega, 
kazujem čudesa tvoja.« 

— »Radujem se i veselim se o tebi, pjevam imenu 
tvom, Višnji!« . . . 

Kad je svršio, Zadik ugasne svijeće, spremi knjigu 
i plašt i svečano zagrlivši sina obim rukama zagleda 
mu se u oči i rekne s dubokom ozbiljnošću: 

— Ti si sin moj jedini, ja tebe sada rodih po drugi 
put. Neka te blagoslovi Gospodin. 


Isak šuteći, duboko potresen, kako je slušao mo¬ 
litvu očevu, vrati očev zagrljaj sa strahopočitanjem 
sinova Izraelovih i s ljubavlju svoga djetinjskoga srca, 
koja se u najsvečaniem času njegova života razgorjela 
u sveti plamen spoznaje o neraskidljivoj krvnoj i du¬ 
hovnoj vezi s roditeljem i s čitavim velikim, svetim i 
odabranim narodom . . . 

XIII 

Za staroga Zadika nastali su najslavniji dani. To se 
ve ć vidjelo na njegovu držanju. Na momente sasvim 
bi iščezla njegova obična plahost i povučenost, s ko¬ 
jom je pretrkovao ulice tražeći robu za svoju trgo¬ 
vinu. Iznenada ga nešto pograbi, uspravi, rastegne 
inače uvučena ramena, isturi prsa, glavu uzbaci i sav 
odjednom bljesne, kao da se u njemu zapalilo ma¬ 
gično svijetlo. Preko dugoljastog lica brončane puti, 
preko skrbnih bora na izbrazdanom čelu i po nekad 
stisnutim usnama ne znaš, je 1’ od mnogih računa i 
mozganja ili od progutanih uvreda ciničkih mušterija 
— razlio bi se sjajan i triumfatorski smiješak, odbli- 
jesak ovog unutrašnjeg svijetla, što ga je zapalio sje¬ 
ćanje onos^ divnog časa, kad je među obločjem pre- 
bijelih pahuljastih čipaka i sjajne svile prviput ugledao 
malu glavicu, rumenu kao rumenu ružicu na busu no¬ 
vorođena snijega, a ta mala glavica bila vjeran otisak 
njegova sina lsaka. Tako vjeran i isti istočki mali 
Isak, da bi se starčev smiješak na samu misao s toga 
čuda načas razbujao u glasan objestan smijeh, gdje se 
god uprav desio: na ulici sam, usred najživljeg poga¬ 
đanja s mušterijama, nekad — Bože mu prosti! — i 
u samom hramu! I tada mu je duša, puna zahvalnosti 
spram Gospodina, zapjevala himnu, jedinu, koju je 
ikada bez ostatka razumio i ona njemu jedina prista¬ 
jala: Ovo je moje unuče, prvorođeni sin moga sina 
jedinoga, da ga blagoslovi Bog! 

Zbog te sreće i zadovoljstva Lidiji su oprošteni svi 
grijesi^ što ih je god skrivila i što će ih još skriviti, 
i oproštene sve boli, koje je ikada zadavala starcu — 
a možda i ne znajući i nehotice, tko može znati? — 
pa i ova najnovija i najljuća! Eto, šta je bilo. Kad je 
ovaj slavni prvi put prišao, unuku, da ga vidi i pozna, 
i on raznježen i mekan kao vosak pokraj sitne kovr- 
časte glavice spustio na prebijeli dušek, svoj djedovski 
dar: kožnu vrećicu, doduše ni novu ni baš osobito 
čistu a ma punu puncatu, zlatnih napoleondora i me- 
džielija, da je zvonilo kao harfa Davidova, onda ne¬ 
vjesta, divna uostalom kao kraljica, pograbila vre¬ 
ćicu s dva prsta i s najvećim je gađenjem bacila nasred 
sobe, da je zlato zazvečalo i zaječalo kao od ljute boli, 
nečuvene uvrede i gnjeva. Starcu se časom smrklo pred 
očima, kao da je ugledao svetogrđe. Zlato bacati, 
zlato, sveto, koje je stekao s toliko truda, s toliko 
muke i odricanja pa pun ljubavi prostro unučetu pred 
nožice, kao da ga je otkidao od svoga mesa ! 

— Pa to su dukati, suho, staro zlato! kliknuo je 
starac zaplašen, bolno i posramljen i samo što nije 
udrio u plač. 

— Baš zato jer je staro. Zar on ne zna, da se na¬ 
ročito starih stvari drže bakcili, klice svakakvih bo¬ 
lesti ! 

Da, da bakcili! Kako nije i sam o tome mislio, i 
uzeo u oprez. Ali zar se on i onako gotovo na svakom 
sastanku s nevjestom ne nađe na sramoti? 

Ne, kako rekoh, on joj je i to oprostio već zato, 
jer mu donle još nikada nije progovorila toliko riječi 
najedamput, kao o tim bakcilima, što su sada toliko 
ušli u modu pa ih sretneš na svakom koraku, u svakoj 
kući i — Bože prosti! — i na svakom jeziku. 

Da, da, ne smije joj ništa više da zamjeri već i baš 
poradi toga, što je tako brižna, oprezna i požrtvovna 
mati. Nikome ne da ni blizu malome Leonu, samo 
da se dijete ne bi zarazilo. Dobavila iz Beča izručenu 
i pomno izabranu finu dadilju. Od glave do pete bi¬ 
jela bjelcata kao golub vozila je dijete u isto tako bi¬ 
jelim kolicima i to samo na mjestima grada, gdje je 
bilo malo ljudi. Sestra je bila vrlo savjesna i na dlaku 
se držala naloga svoje gazdarice. Pa se tako i dogo¬ 
dilo, da je jednom srela staretinara sa starom robom 
prebačenom preko oba ramena. Ne zna se, tko je bio 
više zgranut i iznenađen: stari Zadik, kacUe iznenada 
našao pred bijelim kolicima i to na mjestu, gdje im 
se nije nadao, ili bijela sestra, kad se starac sa svojom 
sigurno obakciljenom robom na prstima oprezno, ali 
ipak pravo i zdravo približio kolima i sav sretan s tog 
susretaja i još više, što ni blizu ni daleko nije bilo 
Lidije, nakanio bez straha i zazora, da zaviri pod 
čipke zastora u kolica, što su izgledala iznutra kao 
košara puna cvijeća — bijelih i rumenih ručica — gla¬ 
vice njegova unučeta i dvije šačice njegove kao dva 
pupoljka ružina. 

No sestra pozna svoju dužnost. Puna dostojanstva 
i čuvstva odgovornosti odlučna i nimalo ljubezno okosi 
se na nepoznata starca : 

— K sebi ruke pogane ! Uklonite se. Šta tu tražite? 
— Pa to je moje unuče, i ja sam njegov djeda, 
rekne starac i nimalo se ne uvrijedi. Znao je, kako se 
otvaraju i gvozdena vrata, a ne bi znao da digne za- 
vjesicu od čipaka! Posegne rukom u svoj džep i onda 
brzo u džep dadiljine kabanice spusti tvrd žut novac. 
Tako se s njom naredio, a ona shvativši isto tako brzo, 
što je za shvatanje, digne čipke i pusti starca da gleda 
u kolica, pazeći pri tome pomno, da se ni perce nje¬ 
gove odjeće ili pazarene robe na plećima njegovim, 
ne bi dotaklo kolica ili djeteta. 1 pošto se u slast na¬ 
gledao, starac se uspravi, omahne glavom u šiju, pucne 
jezikom i rekne pun neizmjerna ponosa, sreće i zado¬ 
voljstva : 

— Sasvim je kao moj sin, kad je bio toliki! Na 
dlaku! 

I naklonivši se nevješto pred sestrom, a činilo se 
i pred kolicima, pa još dug djedovski pogled na onu 
rumenu ružicu pod nebom od čipaka, uputi se objesno 
zviždučući svojim putem, poskakujući pri svakom ko¬ 
raku, kao da ga dižu nevidljiva krila. 


Od sada Zadik se mogao vidjeti s unučetom malone 
svaki dan barem jedamput na kojem samotnom putu, 
daleko od prometnih cesta i ulica i to naravski, kad 
nije bila blizu Lidija. A kad je ona i bila i turala 
kolica mjesto dadilje, on će onda gdjegod izdaleka 
krijući se pomno pogledavati i sretan biti, ako pogje- 
dom ulovi makar samo krajičak male bijele ekvipaže, 
u kojoj je spavalo čedo njegova sina. No nađu li se 
kolica sama sa bijelom sestrom, to bi se, kao da ide 
na ročište dragani, blaženo i oprezno približavao na 
prstima se propinjući, zagledao se pod čipke zastora 
i to tako pobožno i skrušeno, kao da pod njim leži 
sama škrinja zavjeta. 1 kako je došao, tako opet i 
ode oprezno, brzo, kao da je nešto ukrao, i sa slikom 

unučeta u duši čisto okrilatio, jurio nanovo gradom 
a pjesma njegova »stari’ stvari« još triumfalnije zvu¬ 
či 1 a i zvonila, kao da je zadobivala novu notu, jasnu, 
zvonku i tanku kao pisak dječije sviralice, prateći 
ritam koračaja lakih i veselih, što samo da nijesu 
naličili na ples i igru, na igru onoga staroga kralja 
pred zavjetnim kovčegom. 

Ovi tajni susretaji bili su Zadikova slatka tajna i 
najveća radost. Da njih nije bilo, kada bi i mogao 
da vidi maloga Leona? Kadgod dođe sinu u pohode, 
a to je samo u one oficijelne dane, kad starac nije 
smio odbiti poziv lsakov k ručku a pošao je kao da 
ide na pokoru, jer se je Lidija nesmiljeno stješnjavala 
još uvijek i on se nikako nije mogao prilagoditi njoj 
ni ona njemu, nego je ostao među njima nep'remošten 
jaz od prvoga dana, — kad bi dakle došao u ovom 
najnovijem, vrlo tijesnom i neudobnom .odijelu, skro- 

man i malo smiješan, a pun želje, da ne bi izišao 
smiješan, da se ne bi spotakao ni nogom o ćilime ni 
jezikom o ^ube: šta će mu i sav sjaj i elegancija i go¬ 
spodstvo, kad je svaki put mali Leon upravo spavao, 
i nijesi ga smio buniti ni na kakav način. Pa i ne 
gledati. I jedino ga je pomirilo savršeno bezazleno 
držanje Isakovo, njegova vazda jednaka, nježna 
spram oca i nehinjena veselost i razgovoljivost, pa se 
nije ni osjetila postojana šutnja i ozbiljnost domaćice. 

Ta glavno je, Isak je zadovoljan, Bogu hvala, a 
što govori svijet pa volja ga, kad već treba da na¬ 
klapa, neka naklapa. 

A šta je govorio? Pa nije baš ni zlo. Lidija se od¬ 
jednom riješila i počela zalaziti u društvo, među 
ljude. Pa Bože moj, nije li mlada? Mladeži treba 
razonode, izmjene. A što je ona to tražila po kava¬ 
nama? To doduše — nu neka je; zar ne idu i druge 
Žene i gospođe, pa ih čak ima i više u tim lokalima 
nego i muškaraca? Moda! On ne vidi u tome nika- 
kovo zlo. Sjede tako, piju kavu, čitaju novine, razgo¬ 
varaju i tako saznavaju, što se događa po svijetu. A 
kad slučajno naiđe u naš grad stari znanac iz dalekog 
zavičaja, sasvim je prirodno, da se pozdravljaju i 
pitaju za zdravlje. Osobito oficiri. Fina čeljad. Pri- 
giblju glatko očešljanu glavu, zveckaju mamuzama i 
klanjaju se pred Lidijom kao pred kakvom knegi- 
njom. Tu se istom i vidi, kakova je Lidija dama i 
ljepotica. Tko nju vidi kod njene kuće ili tamo pod 
plariinom na njenim samotnim šetnjama? Starac se 
počeo i da ponosi svojom krasnom nevjestom. Kad¬ 
god ga njegov put iza akšama odvede iz čaršije nje¬ 
govoj kući, on ne žali ono nešto stramputice, samo 
da mogne pogledati na ona velika stakla kavane, za 
kojima je sjedila Lidija u onoj svojoj neisporedivoj 
eleganciji i otmjenosti, kao kraljica okrunjena sjaj¬ 
nim časnicima. Šta ćemo, novo doba, novi običaji. Tko 
će pametan u tome odmah vidjeti kakovo zlo? Glavno 
je, ako je Isaku pravo; a biće da mu i nije krivo, jer 
i sam pokadšto sjedne kraj žene u tom sjajnom kolu, 
pije kavu, razgovara i smije se. Dakle — jezik za 
zube, draga Rahelina. Ne vidiš li, da je u tome ogo¬ 
varanju sama pusta zavist? I onda, treba da je samo 
vidiš! Već po samom njenom ponositom držanju mo¬ 
žeš znati, da ona, ne bi ni mogla da učini nešto zla. 
Svijet je rđav pa najvoli, da se blatom nabacuje na 
ono, što se sja, kao vrana na labuda . . . 

Ne, ne, Zadik ne da dirati u nevjestu. Druga je, 
što on krije u svome srcu! To nitko neće saznati. Pa 
i njemu samome sve je to nekako neodređeno, ne¬ 
jasno. Ne zna ništa, ama ga je strah od nečega, a 
ne zna, što je. 

No i toga straha nestaje, čim već izdaleka ugleda 
bijela kolica. A to sad može, kadgod hoće, nitko mu 
otvoreno ne brani. Kako se po gradu stadoše izmje¬ 
njivati oficiri, sve jedni odlaze, drugi dolaze, i uopće 
nastalo neko živo kretanje vojske s paradama, defi- 
lovanjem, muzikom, Lidija kao nekako popustila od 
svoje strogosti, kojom je u početku bdjela nad svojim 


sinom. Dani su prolazili, sastavili se u sedmice i mje¬ 
sece i mali sinak sve se više našao u tom bijelom 
svijetu, gledi, sluša, poznava, pruža ručice, smije se, 
guguće — Bože pravedni — hoće li jednom pro- 
gukati i onu slatku slatku riječ: »Nono, nono . . .« 

Za tu prvu riječ, za taj prvi smiješak, kojima će 
mali Leon prvi put ispružiti ručice spram staroga sta- 
režara, Zadik bi dao i po svoga zlata iz onoga kov¬ 
čega, što se krije na dnu peći njegove magaze, za 
njih oprostiće nevjesti sve, ama sve, što je ikada zgri¬ 
ješila, što možebiti griješi i što će još zgriješiti. I 
Zadik je dočekao i tu riječ i ručice i smiješak, šta više 
— jednom čak, u hladu parka, u času, kad nije bilo 
nikoga ni blizu ni daleko, mogao je — o blaženstva! 
da pritisne na svoje djedovsko srce i da ga poljubi po 
svilenoj rudastoj košići. Ne, taj mu čas nije bio skupo 
otkupljen žutim dukatima, što ih je krišom spuštao 
u džep sestrine kecelje ! 

Iza toga doći će i prvi koračajući na vlastitim noži¬ 
cama, pa drugi i ostali, kojima će, makar još i nesi¬ 
gurno, početi da gazi po crnoj zemljici i dogodiće se 
divno čudo, pa će se malo Leonče jednoga divnoga 
dana samovlasno istrgnuti iz zaštitne ruke dadiljine i 
nasred ceste prve će samostalne koračajiće sterati u 
susret izvjesnome starcu i sjuljajući se na još gegavim 
nožicama zacvrkutati: »Nono dlagi, novo dlagi. I 
onda još će ići čudo dalje, jer će se dogoditi, kad se 
stari Zadik nađe u one rijetke zgode u kući svoga 
sina, mali će Leon pred majkom a na zapovijed dadi- 
ljinu ili očevu odmjereno prilaziti djedi, pružiće ru¬ 
čicu izboljno; bez smiješka i učtivo kao pravi mali 
čovjek, — živa slika i prilika Isaka, oca svoga, da bi 
se starac zgranuo i od sreće i od neiskazana čuda ma¬ 
loga prevejanca, što se ni najmanjim znakom ne odaje, 
da. su on i »Nono« stari znanci i da među njima već 
odavna postoji jedna divna i slatka tajna . . . 

I od same sreće u očima će se staroga Zadika navr- 
tjeti dva vodena drumenčića a u duši prozvašće pusto 
velelje riječima: »Vidi maloga huncuta, nema mu 
pravo ni godina, i kako se umije već pretvarati. . . 

XIV 

U to doba, jednog bajnog lipanjskog dana pukne 
na mostu najljepšega grada naše zemlje, pukne na 
mostu najljepšega grada naše zemlje, pukne hitac, 
ubi dvoje nedužnih ljudi i zapali svijet na sve četiri 
strane. Zaurliče ratna trublja i počne jedno bjeso¬ 
mučno nezapamćeno krvavo ludilo čovjeka zvijereta. 
Čitava se zemlja pretvorila u klaonicu, sve čovječan¬ 
stvo ogrezlo u krv svoje grješne djece, milijuni ne¬ 
vinih duša zajauknulo, jer propadahu i dobri i zli. . . 
A što će preostati, baciće se u bezdan bezakonja i 
nepravde, pa neće htjeti da razumiju plamenu šibiku 
Gospodnju, nego će se u gomilama malih duša razbu¬ 
diti gola zvijer — nečovjek i pružaće prste kao škor¬ 
pije, da grabe, otimlju, da gutaju i dave se blagom 
zemaljskim, gdje ga nađu i da dižu zlatne kumire 
razvratnim bogovima i lažnim svecima. Na gomilama 

poklanog i izmrcvarenog ljudstva slaviće orgije la¬ 
komost, gramzivost i pljačka — otvorena i tajna, jav¬ 
na i sukromna, gaziće i plesače po gladnoj braći svo¬ 
joj, koja nijesu umjela ni htjela da opogane ruke 
nepravednim djelom . .. 

I nije ostala na miru nijedna kuća ni porodica, jer 
je strava od ratne pogibije zahvatila svakoga — osim 
onih elemenata, koji su je izazvali, spremali i jedva 
dočekali, — i tako je val gotova čina zapljusnuo i 
Isakovu kuću i egsistenciju . . . 

Bješe to u divno predvečerje ljetno. Lidija je sje¬ 
dila na terasi i odavle — u otsuću dadilje — nadzirala 
maloga Leona, koji je dolje u vrtu vozio tovare pi¬ 
jeska. Nedaleko, pod gusto obraslom sjenicom sklo¬ 
nio se, da ga nitko nije mogao vidjeti, stari Zadik i 
kroza splet vinove loze gledao u maloga unuka, željan 
da ga vidi, jer u te nemirne dane, kad su sve ulice 
grada vrile od vojnika i ljudi, nijesu dijete puštali 
iz kuće. Starac bi svisnuo, da ga nije barem izdaleka 
svaki dan časom mogao gledati. A zato je trebalo 
mnogo lukavstva i spretnosti, jer odjednom prestali 
i starežarski poslovi, kao što su u jedan hip stala 
tolika druga ljudska zanimanja, pa tako i Zadikove 
redovite i česte šetnje ulicama. 


Osim toga gonio je u zadnje sedmice starca još više 
neodoljivi nemir, i mislio je, spriječiće kakovo zlo, 
čim se nađe blizu kuće sina, samo neka je tu, i narav- 
ski, da ga nitko, ne vidi. Jer hoće li biti sa sinom, 
s njim sastaće se i u knjižarnici. Ama unuče i recimo 
i nevjesta — treba ih čuvati, zakriljivati pa makar 
samo i mišlju i ispodaleka . . . 

Tako i ovo veče, Zadik — besposlen i sabatski ra¬ 
spoložen, bio se ušuljao u sjenicu. Znao je, da ga Li¬ 
dija sa svoga mjesta- odozgora na terasi u dubokome 
naslonjaču, nije mogla vidjeti; uostalom bila je kratko¬ 
vidna i redovno nije se služila naočalima. Nego pi¬ 
tanje je, hoće li ga primijetiti Leon? 

Dijete se mirno igra, tovari, vozi, kliče potičući 
vožnju i tepa: »Tistaho, tistaho! i ni našta drugo i 
ne gleda, doklegod je osjetio na sebi, da ga mama 
vidi. A kad se pomalo stanu u hladu vrtnog drveća 
skupljati prve predvečernje sjene i samo se još Lidi- 
jina bijela haljina sjala u pošljednjim odblijescima 
zapadnoga sunca, tada dijete kao slučajqno doveze 
svoja kolica tik pred vrata sjenice, malo se nalukne, 
ugursuški rastegne lice i namigne šapćući tajanstveno: 
»Nono dlagi?« Nastaviće se 

KONSTANFIN RIMARIĆ-V0L1NSKI: 


BIMILLENNIUM 

V. ENEIDA 15 ) 

(Ule ego qui quondam gracili modulatus avena 
Carmen, et egressus sylvis, vicina coegi 
Ut quamvis avido parerent arva colono 
Gratum opus agricolis — 

Et nunc horrentia Marti) 

Arma virumque cano, Troiae qui primus ab oris 
Italiam fato profugus Laviniaque venit 
Litora . .. 

Aeneis, apokrifni početak. 

Od »Georgika« je prelaz na »Eneidu« označen već 
u njenu, doduše, apokrifnom početku, što smo ga sad 
naveli kao motto. Od tema pastirskih idila i ratar¬ 
skog života pjesnik prelazi na ep. 

To mu je bio imperativni zahtjev čitavog Augustova 
Rima. »Socijalna narudžba« — rekli bi marksisti. Nje¬ 
gov talenat, izgleda, po biti svojoj više lirski, pomalo 
se bunio protiv toga: trebao je jedanaest godina da 
dovrši ( i to ne sasvim) ovo svoje djelo... 

. . . Eneida je spjevana u počast Eneju koji se spa- 
sao kod pada Troje, otplovio u nepoznate krajeve tla 
donese svoja kućna božanstva za nova ognjišta. Time 
bi se imao prikazati kontinuitet Rimske države, Rim¬ 
skog naroda od Trojanaca. Ujedno bi se imao glori¬ 
ficirati superioritet Latina nad Helenima: ta je Troja 
starija od Achaie, ITelade uopće... 

Ujedno bi se imao glorificirati rod J uli ja, po Julu, 
sinu Enejevu. Tako bi Rimljani postali osvetnicima 
pale Troje i barjaktarima kontinuiteta kulture čija je 
kolijevka, po antiknom shvatanju kako se čini bila 
u Maloj Aziji. A Oktavijan, posinak Cezara, poka¬ 
zao bi se kao naravni, prirodni i historijski opravdani 
vod novih Trojanaca — Rimljana . . . 

Vergilije, ne mogavši sasvim dovršiti svoj ep — 
a da on nije dovršen vidi se vec iz mnoštva kraćih 
stihova koji disonantno ulaze u niz heksametara pje¬ 
snikovih — htio ga je uništiti. August toga ne dopusti, 
i samo njemu moramo biti zahvalni što nam je Eneida 
sačuvana u cjelini, ona Eneida koja kakogod bismo 
je gledali, jest remek-djelo i svakako najkrupnija 
pjesma čitave latinske poezije. 

. . . Ali prije nego uzmemo Eneidu kao takvu, mo¬ 
ramo se malo pozabaviti starijim latinskim pjesni¬ 
štvom, da uvidimo zašto se baš Eneida i uopće Vergi¬ 
lije imaju smatrati toliko važnim za povijest rimskog 
eposnog stvaralaštva. 

15) Vidi Saint-Beuve. Žtude sur Virgile, 1870 ; Heinze: 
Vergils Epische Technilc, Leipz. 1888 . Bliitz: Vergil und die 
episehe kunst. Prvi komentatori Vergilievi, Aelius Donatus 
i M. Servius Horatus ( o njima: Georgius: Die antike 'Aeneis 
kritik, Stuttgart 1891 ). Popularni prikaz kod Lallier i Lan- 
toine, u četvr. knjizi, pogl. Analvse de 1’ Ćneide. T. Maretić 
isto dodaje iscrpni komentar svome prevodu »Eneide«. 


VERGILIANUM 

Vergilije je za latinsko pjesništvo kao Ciceron za 
latinsku prozu (vele Lallier i Lantoine). I zaista, 
Vergilije dotjerava stih do savršenstva. Prije njega, 
latinska je pjesma samo tražila putove, naslućivala 
oblike i smjerove. 

Jedni, kao Terenci je i Katul, nasljedujući Grke, 
uzimali su teme dosta tuđe rimskom mentalitetu; 
drugi — Akcije i Lučili je — koji su bili »nacionalni 
puritanci«, često bijahu stilski nedotjerani. . . Li vi j e 
Andronik, tragik, prevodilac »Odiseje« 16 ) — bio je 
i suviše neoriginalan imitator i versifikator; Ennius 
(Ennije) —(235—169 g.) autor »Anala« davao je 
Rimljanima doduše sav skup njihovih vjerovanja u 
obliku epa, mislio je da u njemu pjeva duh Homerov 

— stvarno bijaše više kao neki kronist koji je bilježio 
samo postojeće legende i fakta bližeg mu doba; kako¬ 
god njegove »Annales« bili solidan rad i impozantno 
djelo latinskog pjesništva prije Vergilija, ipak su da¬ 
leko od savršenstva. 

. . . S pojavom pak Vergilijevom dobili su Rimljani 
djelo gdje, uz sav skup njihovih tradicija i uspomena 

— kao i kod Enija, — imađahu svu eleganciju grčke 
poezije koja je mogla zadovoljiti i najprofinjeniji ukus 
toga doba. Sav kompleks grčkih i talijanskih legenda, 
sav Homerički materijal, svi najsjajniji dogođaji iz 
rimske povijesti, junaci iz Ilijade i stari kraljevi Etru¬ 
rije i Laciuma — sve i svi su se sastali na stranicama 
Eneide, uz dodatak helenske mitologije i potankosti 
starorimskog kulta. Vergilije, pravi enciklopedist svo¬ 
jega doba, sve je poznavao, iskoristio je sve, da stvori 
impozantnu cjelinu. Uz to nesumnjivi dar pjesnika, 
prokušan i u »Eklogama« i u »Georgikama«, obasjava 
djelo sjajem ogromnog talenta koji je imao vanrednu 
sposobnost kombiniranja, tako da bi na kraju krajeva 
ostalo da se vidi samo nesumnjivo savršenstvo poe- 
zije ... 

Da se potsjetimo na sadržaj Eneide! Ona se ’sa 
stoji od 12 pjevanja, koja se mogu podijeliti na dva 
dijela — ono o lutanju Enejevu 17 ) (kao Odiseja!) i 
ono o borbama u Laciju — (poput Ilijade). Prvi dio 
ima šest pjevanja, drugi isto šest. 

U prvom pjevanju mi vidimo Eneja, kako odlazi 
sa Sicilije, pri čem mu Junona smeta a Venera po- 


ic>) U godini 240 Livije Andronik, Grk iz Tarenta, prvi 
put izvede u Rimu na lat. jez. tragediju. On ih je napisao 
više, sve na grčke teme (Ahilo, Aiaks, Trojanski konj i t. d., 
svega devet. Isti je preveo »Odiseju«, prvi put latinskim 
heksametrima). (»Iliadu« je međutim preveo Hrvat R. Kunić 
u XVIII stoljeću). 

17) Enej (Aeneas), sin Anchisa i Afrodite, nećak Prija- 
mov, ima sina Ascanija; s njima obojicom spasava se s po¬ 
moću majke Venere i Hermesa. Žena Enejeva Kreuza, kći 
Prijamova, pogine u Troji. 

maže. Da ih spase, Venera baca lađe k obalama 
Afrike, pred dvorove buduće Kartage, gdje kraljica 
Didona traži od Eneja da on ispriča pad Troje. Eneja 
ispunja tu želju, i počne pripovijedati: 

. . . Conticuere omnes intentique ora tenebant. 

Inde toro pater Aeneas sic orsus ab alto: 
»Infandum, regina, jubes renovare dolorem 
Troianum ut opet et lamentabile regnum 
eruerint Danai . . .« 

Ovo je početak drugog pjevanja koje opisuje zna¬ 
meniti incident s trojanskim konjem i onda pad Troje. 
Mi vidimo Kasandru, uhvaćenu kod žrtvenika Ate- 
nina, Prijama s porodicom, ubijene usred hrama, či¬ 
tavu Troju koja izgara i propada. Eneju spasava 
Afrodita u momentu kad je htio napasti Helenu, 
glavni uzrok Trojanske nesreće . .. Ona mu pokazuje, 
kako se čitav Olmp srdi na Trojance. 

U trećem pjevanju vidimo lutanje Encjevo. Među 
ostalim dolazi u Epir, gdje vidi Andromahu; razgo¬ 
vor s njom je dirljiv: ona kao da predaje blagoslov i 
prava nasljeđa bratu svog pokojnog supruga Eneji i 
njegovu sinu Askaniju, u kojem vidi sliku i priliku 
svoga Astianaksa . . . Eneja onda napušta Epirske 
obale i putuje dalje: u Siciliju, u Kartagu. 

U četvrtom pjevanju mi vidimo ljubav Didone 
prema Eneji. Vergilije je našao na svojoj paleti bez¬ 
broj nijansa da opiše ovu ljubav i njena razočaranja : 
ništa se ne može uporediti s onom dubokom dramat¬ 


g o R A l i 

skom analizom osjećaja koje doživljava kraljica, že¬ 
leći zadržati ljubljenog čovjeka, koga sudbina kreće 
od njena doma u neizvjesnu budućnost; pjesnik pri¬ 
kazuje njezine napore; ali on ostaje nepristupan 
svemu tome, jer ga sudbina vuče. 

Najstrahovitiji i najdramatičniji prizor, kad Di¬ 
dona izgara na lomači i proročanski nagoviješta budući 
sukob Rima i Kartage, Hanibala i Scipiona . . . 

A Eneja izdaleka s lađe vidi plamen njene lo¬ 
mače ... U petom pjevanju Eneja daje posljednju 

Od sedme knjige vidimo novu »Ilijadu«. Ovdje 
je prikazana borba, koju Eneja vodi protiv Turna i 
počast svom umrlom ocu Anhizu. 18 ) Ovdje ima dosta 
sličnosti s opisom sahrane Hektorove u XXIII. pje¬ 
vanju Ilijade, ali Vergilije unosi i ovdje mnogo svo¬ 
jega, rimskoga, kako u opisu rituala, tako i u načinu 
prikazivanja . . . 

Onda vidimo čudne prizore: Enej dolazi Kumskoj 
Sibili koja mu pokazuje sjenu oca u podzemnom car¬ 
stvu, kuda ona vodi Eneja. 19 ) 

Opis podzemnog carstva, Homerov i Vergilijcv, 
u VI. pjevanju Eneide, silno se razlikuju. Dok Ho¬ 
mer, primitivac, ne vidi nego Pakao, gdje živu »Pri¬ 
kaze umornih ljudi« — kod Vergilija već imamo nalik 

18 ) Montaigne smatra V pjevanje najsavršenijim po kon¬ 
strukciji u čitavoj Eneidi. 

19 ) Ovaj je momenat i poslužio motivacijom Danteu za či¬ 
tavu konstrukciju njegove »Divine Commedije«. 

na kršćanske pojmove: Tartar, mjesto patnje, i Eli- 
zejske Poljane, mjesto blaženstva: 

. . . Largior nic campos aether et lumina vestit 

Purpureo, solemque suum, sua sidera norunt. 20 ) 

Prikazuje suđenje duša, nešto poput rimskog tribu- 
nala: Eneja vidi samo sjenu svoga oca, mnogih dru¬ 
gih junaka rimskih i nedavno umrlu Didonu . . . 

Ovo šesto pjevanje zbilja nas upućuje u onaj ciklus 
ideja koji je vladao umovima Augustova doba. Sasvim 
je očito da pitagorejske i stoičke nazore o donjem 
svijetu i o moralnom redu nagrade i kazne sačinjaju 
ogroman korak naprijed naprama primitivnim Home- 
ričkim shvatanjima. Od tih nazora upravo je jedan 
korak primanju kršćanskog nauka, dolazak koji Ver- 
gilije naslućuje i u IV. eklogi i na nekim recima V. 
i VI. pjevanja Eneide. 

* 

Od sedme knjige vidimo novu »Ilijadu«. Ovdje je 
prikazana borba, koju Eneja vodi protiv Turna i 
Latina,, sve do momenta, dok ne uzme za ženu kćerku 
kralja Latina. Od toga braka nastaje miješana gene¬ 
racija Trojanaca i Latina — kasniji Rimljani. Od 
Jula će ravno nastati porodica Julijeva u koju pri¬ 
pada i G. Julije Cezar. Tako se veličina Rima veže 
s veličinom Julijevaca. 

I u ovim knjigama (koje kritika smatra za umjet¬ 
nički manje vrijedne od prvih šest) — ima mnogo 
nezaboravnih i snažnih slika. Naročito se ističe po¬ 
sjeta Enejeya na obale Tibra, u budući Rim. Kralj 
Evandar pokazuje u proročanskom zanosu budući 
sjaj carskog Rima . . . 21 ) U istom pjevanju vidimo 
prikaz bitke kod Akcija i pobjedu Oktavijana nad 
mornaricom Antonija i Kleopatre i triumf Oktavi- 
janov u Rimu. 

Svršava se Eneida prikazom dvobora Eneja s kra¬ 
ljem Rufula, Turnom, koji podleže Eneji i daje mu 
mogućnost da konačno zavlada zemljom. 

. . . hoc dicens fer rum adverso sub pectore condit 
fervidus. Ast illi sovuntur frigore membra 
vitaque gemitu fugit indignata sub umbras. 

Na tome se i svršava Eneida. 22 ) 

* 

Ovako dakle izgleda Eneida. Utvrđeno je mi¬ 
šljenje, da je ona ipak inferiornija od Homerovih 
spjevova. Je li to baš sasvim tako? 

Po našem mišljenju, kad se govori o superiornosti, 
odnosno inferiornosti nekog djela, treba najprije 
strogo ograničiti sud: uspoređivati se smiju samo 
djela zbilja umjetnička i umjetna. Prirodne tvorevine 
i proizvodi narodnog pjesništva ne mogu ići ovdje u 
obzir. Dakako da će prirodni zalaz sunca više zado- 

20 ) - »Aeneis« V, 211 — 212 . 

21 ) VIII pjevanje. 

22 ) Među Vergilijeva djela idu još 5 manjih pjesama 
(Culex, Ciris, Moretum, Copa i Catalecta). One izgledaju 
kao da su apokritički ulomci »Georgica«, i nemaju većeg 
značenja. 


voljiti naš osjećaj, ako tražimo baš neposredni utisak. 
Isto tako je prirodno, da će pjesma iz ciklusa na¬ 
rodnih pjesama biti bliža neposrednom izvoru svake 
umjetnosti — životu kao takvom. Ali kod svih na¬ 
roda i u svim vjekovima imamo i djela kojih je vri¬ 
jednost u vještom prilagođivanju pučkom shvaćanju. 
Čak, naprotiv, smatra se vrlinom pisca, ako se zna 
što više približiti svom izvoru ; sad kod nas se traži 
čak i rasnost djela, t. j. traži se da pjesnik očituje 
one osobine rasne, etničke psihe koje su svojina samo 
ove, date, etničke cjeline. Ako tako stoji s time, onda 
će i naš stav naprama relativnoj vrijednosti Vergilija 
i Homera biti znatno variran. 

Ta Homer je (živio ili ne živio on kao čovjek) 
ništa drugo nego sakupljač pučkih tvorevina, neki 
antikni Vuk Karađžić ili Runeberg. 23 ) Njegovo na¬ 
dahnuće je nadahnuće starogrčkog puka isto, kao u 
zbirkama Kačić Miošićevoj i Karadžićevoj ličnost sa¬ 
kupljača i interpretatora igra sasvim sporednu ulogu. 

Homer je dakle ništa drugo do li grčki narod. 
Drugo je Vergilije. U poredbi s nekim Livijem An- 
clronikom ili Enijem — on je svakako manji imititor, 
već i formalno. Ali malo je toga. On je, van sumnje, 
pjesnik prvoga reda, i to baš tamo gdje mu Homer 
nije služio uzorom. 

To su, u prvu ruku, njegovi nezaboravni prizori 
čistolatinskih običaja i obreda u sceni sahrane Anhi- 
zove i drugih; u drugu — njegov patriotizam rim¬ 
ski, svijesni osjećaj kulturnog čovjeka, promišljeno 
rodoljublje i ushit pred veličjem Rimske države. 

Toga nema kod Homera. Njegov Panhelenski 
osjećaj samo je instinktivan. Tako je mislio puk, tako 
je i odraženo u pjesmama. 

Treće — vanredno prikazivanje duševnih pokreta 
čovjekovih. Kod Homera pak svaki se osjećaj svodi 
na primitivnosf. Uza svu dirljivost oproštaja Hekto- 
rova s Andromahom, prizora u šatoru Ahilovu, kad 
Prijam moli za tijelo sina — ipak se osjeća pjesnik 
primitivac. Didonina neutoljena strast; njezina tuga 
za Enejem koji odlazi, njezin dijalog sa sestrom 
Anom — to su osjećaji rafinirani, prema tome dublji 
i dirljivi za nas . . . Tu je Vergilije na vrhuncu svoje 
stvaralačke moći. 

Proći će i još dvije hiljade godina — njegova Di- 
dona će živjeti, kako živi vječiti čovjekov osjećaj. A 

. . . Anhiz, kad ugleda, gdje mu po travi u susret Eneja 
dolazi, veseo starac kad obje raširi ruke, 
suze mu obliju lica . . . 

i dalje riječi Enejeve: 

. . . »Desnicu daj mi, 

oče, u desnicu moju, ne krati grliti sebe« 

Obilnim suzama pri tim riječima nakvasi lica; 
tri puta ocu vrat obujmiti rukama htjede, 
no prazno uhvaćen lik se iz ruku izvine triput 
laganom vjetru sličan i krilatom presličan sanku . . . 

23 ) Pjesnik koji je sredio finsku »Kalevalu«, 

onaj prizor u podzemnom carstvu, kad Enej razgo¬ 
vara sa sjenom očevom? 24 ) 

1 napokon četvrto: mi smo zaveli razliku o shva- 
tanju pojma o krivulji i o kazni na onome svijetu. 
Pakao Homerov i podzemno carstvo Vergiliievo — 
to su principijelno različite stvari . . . Mi smo sada 
blizi V ergilijanskomu shvaćanju, već za to jer je ono 
moralno opravdanije. Od njega je jedan korak kršćan¬ 
skoj dogmi o zadnjem sudu i uopće k našim eshato- 
loškim shvatanjima. 

Takav je Vergilijev značaj, kako se vidi iz Eneide. 
Sada nam ostaje samo letimično spomenuti o tome, 
kakvu je sudbinu doživio Vergilije u srednjem vijeku 
i u naše doba. 

VI. VERGILIJE U POSLIJE-RIMSKOM 
SVIJETU 

Quella fabricata e lunga strada 
che di Virgilio fa parlare assai 
(Uberti. Dittamonda, III, cap . /, v. 5 .) 

Da je Vergilije bio mnogo čitan i komentiran u 
srednjem vijeku — to je opće poznata stvar. Teolozi 
(Laktancije i Sv. Augustin) držali su ga prorokom 
na osnovu IV. ekloge i drugih mjesta. Ali je ipak lik 
pjesnikov dobio u srednjem vijeku nekakvo čudno obi¬ 
lježje : on je naime ostao u svijesti srednjovjećnih na¬ 
roda kao nekakav vrać, čarobnjak 25 ) ili nešto slično. 

Nas bi predaleko zavelo nabrajanje, čak 1 leti¬ 
mično, svakovrsnih refleksa Vergilijanskih u pučkom 
i umjetničkom pjesništvu srednjeg vijeka. Dosta je da 
spomenemo, da je uz svako mjesto boravka pjesni¬ 
kova vezano više legenda: uz Mantuu, Napulj, Brin- 
dizi i t. d. Dosta je da spomenemo t. zv. Sortes Vergi- 
lianae, t. j. neku vrstu gatanja po Eneidi . . . 

Vrhunac pak glorifikacije postizava pjesnik u Bo¬ 
žanstvenoj Komediji Danteovoj. On istupa u ulozi 
vodiča po podzemnom carstvu i čistilištu. Samo u Raj 
ne može, jer, konačno, nije kršten . . . Svakako Dante, 
na taj način, sam sebe nadovezuje na Vergilijevu 
Muzu. . . Ali ne samo kao Talijana, 26 ) nego kod 
pjesnika čitavog svijeta vidimo reflekse Vergilijan- 
ske . . . 

Nas dabome mora najprije interesirati, kako stvar 
stoji kod Slavena. 

Kod Hrvata prevodili su ga XVII—XVIII vijeka 
do danas vrlo mnogi pisci; najznačajniji su među njima 
Ivan Tazlinger Zanotti iz Dubrovnika, Luka de Bona, 


24 ) Citiram po Maretićevu prevodu. 

25 ) Vidi Comparetti: Vergil im Mittelalter (prev. 
Diitschke). Osim toga pregledan članak »Vergilius der 
Zauberer« u Konv. Lexik. Meyrovom, svez. XX. 

26 ) Koji, uostalom uopće pretjeravaju u svojatanju Ver- 
gilija: proslava 2000 godišnjice pjesnika prošla je u vrlo šoven- 
skom duhu, gdje je bio i previše naglašavan tobože nacionalni 
momenat. Čak i poštanske marke Vergilijeve puštene su u 


Đuro ITiđa — isto Dubrovčanin, F. Ks. Koritić-Mra- 
zovečki, Zagrepčanin, i Šimun Palatin (Gradišće — 
Burgenland). 

U novije doba su prevodili ponešto iz Vergilija S. 
Buzolić, Josip Perić, iz Zadra, Dr. Kišpatić, iz Osi¬ 
jeka i — prvi među svima T. Maretić. Njegov pre- 
vod Eneide pripada među najpreciznije na svijetu, 
ako, možda i nije među najglazbenijim. Svakako Južni 
Slaveni imaju posve dostojnu interpretaciju i prijevod 
Vergilijev. Nažalost »Bucolica« i »Georgica« nisu 

štampana, premda je T. Maretić spremio istodobno 
s Eneidom i prijevod ovih spjevova . . . 

Refleks pak Vergilijanski vidimo još od XV i XVI 
vijeka. Tako su Đ. Šižgorić, Z. Bunić, Marko Marulić 
u mnogočemu vezani na Vergilija, onda S. Bulić — 
Kotoranin, D. Benešić, S. Flavius Ebovensis, — i 
napokon (iz XVII i XVIII vjeka) P. Palikuća, N. 
Gradić i B. Rogačić, V. Petrović, R. Kunić, B. Za- 
manja, Dj. Ferić, I. Resti, B. Stay i M. F. Goljuf. 
Nisu bez utjecaja Vergilijeva i Zoranić, Gundulić, 
Karnarutić; onda Petar Zrinjski, Palmotić. Mogli bi 
se naći tragova toga i kod Iv. Mažuranića itd. 27 ) 

27 ) Imena pjesnika citiram prema referatu prof. Vladoja 
Dukata u sjednici Akademije ( 28 . II. 193 1 .) po »Hrv. 
Straži«, od 3 . ožujka o. g.). 

Kod Rusa i Ukrajinaca Vergilije isto ima bezbroj 
refleksa. Kao najznačajniju mogu nav.esti tu okolnost, 
da je početak ukrajinskog pjesništva obilježen šalji¬ 
vom imitacijom »Eneide« (»Eneida perelycovannaja« 
— od Kotljarevskoga). U toj pjesmi Eneida i njegovi 
junaci istupaju kao pravi — pravcati kozaci, s njiho¬ 
vim »bandurama« (glazbalo) i lulama. 28 ) 

U ruskom pjesništvu prevodi su Vergilija mnogi. 
Žukovski je dao vanredan prijevod priče o padu Troje, 
i neke druge ulomke. Zatim marljivi profesor Šerše- 
nević iz Kazana preveo čitavu Eneidu i nešto iz Ekloga 
i Georgika. Onda pjesnik Fet (Foeth) nanovo pre¬ 
vede Eneidu i kao vrhunac svega, slavni simbolist 
Valerije Brjusov dao je 1907. godine najsavršeniji i 
sasvim kongenijalan prijevod, istog spjeva u kojem je, 
kako sam priznaje, sačuvao sve retke svojih pret- 
šasnika, koji su bili dobri . . . 

Kod Čeha i Poljaka isto je bilo i prijevoda i re¬ 
fleksa Vergilijevih. 

Od ostalih naroda, nema, čini se nijednog koji ne bi 
imao prijevoda ili imitacija Vergilijevih. 

Nijemci, na pr., imaju prijevod Vossov u heksa- 
metrima, Francuzi — nekoliko pokušaja (najbolji je 
Delilleov). Nažalost francuski prijevodi nipošto ne 
zadovoljavaju, jer su u aleksandrincu, s rimama, što, 
dakako savršeno remeti osjećaj klasicizma. Evo pri- 
primjera: 

Mais Flnde et ses forets et leur riche tresor 
Et le Gange, et THermus qui roule un limon cTor, 

Et les riches parfums, que TArabie exhale 
A rantique Ausonie ont-ils rien qui s’egale? 

(Delilleov prijevod pohvale Italiji 
Georgica IV.) 

naprama originalu: 

Sed neque Medorum silvae ditissima terra 

Nec pulcher Ganges, atque auro surbibus Hermus 

Laudibus Italiae certent, non Bactra, neque Indi . . . 

Svakako bi heksametar jedini odgovarao redu Ver¬ 
gilijevih misli. . . 

Dakle, Vergilije je prestao biti svojinom antiknih 
Rimljana ili bilo koga: on je, već po broju prijevoda 
i refleksa, postao svojinom čovječanstva . .. 

28 ) J°š je interesantniji geografsko-nomenklaturni refleks 
Eneide u Rusiji: poslije seobe zaporožaca na Kulen, jedan od 
centara novog Zaporožja u novonastaloj zemlji kubanskog 
kozaštva prozvan je po prvim slovima Eneide: to je sa¬ 
dašnji grad Armavir (umque cano!) 


VII KONTINUITET KULTURE — MISAO 
VERGILIJANSKA. 

Domine, refugium factus es nobis 
a generatione in generationem . . . 

Psal. LXXXIX—1. 

U čemu je dakle veličina pjesnika, čiji »bimillen- 
nium« slavi čitav svijet? 

Evo kako bi se to dalo formulirati: 

On je savršen glazbenik u stihu. Njegove su melo¬ 
dije nezaboravne. 

On je poznavalac najintimnijih dubina čovjekove 
duše. Ne ograničava se na slikanje konvencionalnih 
ljusaka, nego vidi i ljudsko u njima. Njegov lik Di- 
done — vječit je. 

On je začetnik čitavog pokreta, bio taj pokret 
nazvat »renesansom ili pseudoklasicizmom«. I pri 
tome sjajan začetnik. 

On je dubok mislilac i filozof, koji se u svojim 
zaključcima približava kršćanskim nazorima, a u IV. 
eklogi diže se do prave proročanske napetosti. 

On je — i to je momentano najglavnije — shvatio 
smisao kontinuiteta kulture i naglašavao općeljudskost ) 
do potpunog shvatanja do kojega mi tek sada dola¬ 
zimo, pritom s pomoću golemog iskustva i savršenog 
morala kršćanstva, — a koju kod Vergilija vidimo, 
kako se spontano objavljuje. 

Tome kontinuitetu bas i jest posvećena Eneida: iz 
Male Azije donosi Eneja penate svoje, svoj amanet, 
kroz patnje i opasnosti, u Italiji, gdje će Rim postati 
dugogodišnjim središtem opće kulture. On, Vergilije, 
sav je u ovom osjećaju kontinuiteta. To mu i daje onu 
veličanstvenu značajku. Rim je odigrao, posredstvom 
Vergilija ulogu posrednika među Anikom (Grčkom) 
i našim (kršćanskim) svijetom. Srednjevjekovni su pje¬ 
snici crpli iz Vergilijeva izvora mjesto da crpe ravno 
od Grka . . . 

»Sans doute« — vele autori jedne francuske ras¬ 
prave — »la part a Homere est plus belle; parceque 
la gloire de Virgile est plus particulierement chere aux 
lettres, ce n’est pas une raison pour la deprecier.« 

Zato upravo mi, intelektuaci, čitavog svijeta, i 
slavimo Vergilijevu drugu hiljadugodišnjicu. 

PREGLED 


JU LI EN GREEN I NJEGOVI ROMANI 

Rene Lalou s jednoga stanovišta opravdano stavlja Juliena 
Greena pokraj G. Bernanosa. Istina, Bernanos je malo sta¬ 
riji, ali to ništa ne čini. Jer kakogod je Bernanos stekao svoj 
literarni renome, isto tako i čini se, još lakše i brže, dobio 
ga je još mladi tridesetgodišnji Green sa svoja tri romana: 
Mont-Cinere, Adrienne Me sur at , Leviathan. 1 Zgodno je re¬ 
kao Edm. Jaloux da su Greenova dva prva romana, k tomu 
posebno treći, Leviathan, učinili njega, koji je još jače veoma 
mlad bio nepoznat, jednim od najvećih suvremenih pisaca ro¬ 
mana. A da je Green danas mnogo en vogue kod čitalačke 
publike, o tom ne treba puno govoriti. Dovoljno je sumarno 
pregledati što je 1929., prilikom izlaska njegova Levijatana, 
pisala sva pariška velika i druga štampa, kao i neki provinci¬ 
jalni dnevnici. Bez sumnje da J. Green svojim talentom, iako 
mlad, zauzima kao romancier jedno od najodličnijih mjesta 
u suvremenoj francuskoj književnosti. 

Rodio se 1900. god. u Parizu. Roditelji su mu Američani. 
U Parizu je odgojen, i tu je svrsio srednju školu. Za rata 
se javio kao dobrovoljac kod francuskog topništva. Iza toga, 
1919. g*> iđe u Ameriku gdje ostane na sveučilištu (u Vir- 
giniji) sve do 1922. Za praznika bi boravio kod roditelja, 
nedaleko Washingtona. Tako se 1922. vrati u Francusku, 
i sve do danas živi u Parizu. 

Iznijećemo kratki sadržaj svakog romana, ne da bi se 
tim stvorila jasna slika o njima — to je u ovom slučaju ne¬ 
moguće, jer takav je njihov genre — nego ovo će resumiranje 
poslužiti samo za lakšu analizu. 

Mont-Cinere je roman iz života jedne američke metodi- 
stičke, moralno rastrojene obitelji. Mala bi Kate Elliot, još 
kao dijete kod svojih roditelja, plakala kad bi morala na 
majčinu zapovijed zamijeniti svoju staru i istrošenu halji¬ 
nicu novom. I to obilježje očitovalo se poslije na njoj do 
iznakaženosti. Nakon smrti svog muža, Stephena Fletchera, 
ona, sada Mrs Kate Fletchen, provodi čudan život u Mont- 
Cinere zajedno sa svojom bolesnom majkom, koja je došla 
da tu proživi svoje zadnje dane, i kćerkom Emilyjom. Iz 
bojazni pred najmanjim troškom Mrs Fletcher potajno mrzi 
svoju bolesnu majku, Mrs Elliot. Bez osjećaja i bez ljubavi 
je prema svojoj rođenoj kćeri Emilyji. U takvoj sredini, među 
svojom majkom koja duševno boluje od strasti škrtosti, i 
među svojom fizički bolesnom bakom, mala Emily ostaje 
skoro bez ikakva odgoja, poduke, obrazovanja i ljepote, te 
tako u osamijenosti tužno provodi svoje djetinstvo. Njoj su 
odvratne i mati i baka. Ali ona ipak, računajući s tim da će 
je konačno zapasti gospodstvo u Mont-Cinere, pristaje uz 
baku, jer zna da ni sama Mr Elliot nije zadovoljna sa svojom 
kćer ju. Sve promjene ništa ne djeluju 11a gospođu Fletcher. 
Ona samo zna za novac. Skoro uvijek kađ govori sa treba ili 
drugim kojim izrazom koji označuje neku potrebu. Po naj¬ 
većoj studeni ona trlja rukama i brzim korakom hoda po 
sobi, samo da ne mora ložiti vatre i trošiti drva. Prodaje po- 


1 Sva tri su izašla kod Plona: prvi 1926., u kolekciji 
Aubier, na 301 str., cij. 12.fr.; drugi 1927., na 355 str., 
cij. 15 fr.; treći 1929., na 345 str., cij. 12 fr.; ova dva zadnja 
u kolekciji Roseau d’or. Adrienee Mesurat je nagrađen od 
Francuske akademije. 


kućtvo i srebrninu, da može što više nagomilati novca. Dok 
je tim mlada Emilv, koja je vječito opsjednuta idejom svoga 
budućeg gospodstva u Mont-Cinere, do dna duše-revoltirana. 
Kad se Emily jednog dana vrati s poslom od svoje prijateljice, 
Miss Easting, zateče kod kuće svoju baku, staru gospođu 
Elliot, mrtvu. Mrs Fletcher ju je po svoj prilici otrovala, 
da bi se riješila i onog vrlo malenog troška što ga je izdavala 
za svoju bolesnu majku. Smrt stare gospođe Elliot puno je 
pridonijela naglim promjenama u Mont-Cinere.. Emily se 
udala, po nagovoru gospođice Easting, za susjeda i farmera 
Franka W. Stevensa. No ona upravo i ne zna što je ženidba, 
i koja joj je svrha. Ona Franka dovodi samo s misiju da će 
je on zaštititi pred materinom surovošću, i da će joj pomoći 
da se što prije domogne posjeda i vlasništva Mont-Cinere. 
U svojoj naivnosti nije ni slutila da je sebi dovela gospodara. 
Kasnije Frank dovede tu iz sirotišta svoje dijete, malu Lauru, 
koja mu je ostala od prve žene. Međutim vec odavno je Mrs 
Fletcher prestala plaćati troškove, i sve se uzimalo na kredit. 
Naskoro su izdaci toliko narasli da trgovci ni jesu više htjeli 
davati na račun. Emily traži od matere, da izvadi iz banke 
novca da isplate dugove. Mati odrešito odbija. Kći je potjera 
iz kuće. Tada dođe do sukoba između Franka i Emilyje, 1 
zamalo da ona nije ubila malu i nejaku Lauru. Bjesneći do 
ludosti mlada žena potpaljuje kuću, i zajedno s njom izgori. 

I Adrienne Mesurat spada u istu kategoriju. Radnja se 
romana događa u okviru provincijskog mjesta u Francuskoj 
— u mjestancu La Tour rEveque, u vili Charmes. Tu sta¬ 
nuje otac, bivši profesor crtanja, s dvjema kćerima: Germaine 
i Adrienne. Germaine je boležljiva. Mlađa i lijepa Adrienne 
jadno i tužno provodi mladost među starim Mesu ratom i 
dosadnom Germaine koja potajno zavidi sestri na zdravlju 
i ljepoti. Stoga Germaine nastoji ocrniti sestru kod oca. A 
stari Mesurat je sa svojim zahtjevima jedan čudak. On, 
nekoć profesor, i sada tjera onu svoju školsku disciplinu. 
Samo jedan izostanak slabe Germaine od zajedničkog objeda 
njega bi uznemirivao do smiješnosti, kao da se zemlja počela 
•okretati u protivnom smjeru. Obadvije sestre trpe radi toga. 
Jednom se prilikom osamnaestgodišnja Adrienne razmiti na 
putu s doktorom koji je slučajno pogleda. Adrienne je za¬ 
ljubljena. Do vile Charmes nalazi se vila Louise gdje se na¬ 
stanio doktor. Stoga, da može gledati prozore njegove vile, 
Adrienne i laži redovito na šetnju u okolinu. A kad Ger¬ 
maine ne bi bila u svojoj sobi, Adrienne bi se tamo zatvorila 
i nepomično buljila u prozore vile Louise. Ne znajući kako 
bi upriličila sastanak s doktorom, Adrienne hotimično rani 
ruku misleći — toliko je bila naivna — da ce joj tada morati 
doktor doći. Germaine prozre sestrinu namjeru. To joj je 
upravo dobro došlo, jer je bila odlučila pobjeći kudgod u 
Pariz iz očinskog doma gdje joj je, radi očeve čudnosti, život 
postao nepodnošljiv. Tim zasjeni oči starom Mesuratu, a 
osigura svoj bijeg, i u zoru je nestane iz vile Charmes. Sutra¬ 
dan Mesurat ljut na Adriennu radi pričanja Germaine, 
k tomu još kad je doznao za bijeg ove, sav bijesan strese 
vatru na jadnu Adrienne predbacujući joj ljubav prema 
doktoru i štoviše udari je. Čuvši spominjanje doktorova 
imena, ona se razgnjevi i gurne staroga, i Mesurat padne 
sa stepenica drugoga sprata, ubije se, i tako svrši. Poli- 
ceman konstatira prosti incidenat. Sluškinja vile Charmes, 
a i gđa Legras, vječna intrigantkinja, drže, svaka za se, da je 

Adrienile tomu kriva. Bijedna Adrienne bojeći se da je vlasti 
ne zatvore, ne zbog samog zločinstva, hoće da nekud izbjegne, 
pobjegne, neprestano luta... Iz dana u dan ona luta po 
okolini bez ikakva cilja, piše doktoru anonimno pismo i tu 
mu iskazuje svoju ljubav. Međutim liječnik nije ni vidio tog 
pisma. Adrienne se vraća u Charmes, posvadi se s dokto¬ 
rovom sestrom upravo radi pisma. Mme Legras neprestano 
spletkari i, na dosta čudan način, okrade Adriennu. Konačno, 
kad je već jednom Adrienne uspjela da se sastane s doktorom, 
ona mu očituje svoju ljubav i ujedno prizna očevo ubistvo, 
Doktor odbija njezinu ljubav. Tim Adrienne ostaje uznemi¬ 
rena do ludila. 

Pisac je i Levicithana smjestio u jedan pokrajinski gradić 
u blizini Pariza. Gueret, oženjen čovjek, snažna izgleda, 
malo poguren — kao da se stidio svoga snažnog izgleda i 
visine — instruktor je malog Andreja iz bogate obitelji Gros- 
george. U restoranu gospođe Londe služi mlada i lijepa An¬ 
gele; ona osvoji Gueretovo srce. Ali taj isti Gueret koji se 
par puta s njom sastao,, i koji joj pokloni i prsten što ga je 
ukrao od svoje žene, isti on još nije upravo znao šta je 
Angele gđi. Londe, i kakvu ona ulogu ima u gostionici Londe. 
Istom kad je to doznao — Angele je naime tamo trebala 
da što više posjetilaca, i to stalnih, privuče u gostionu 
gđe. Londe, a to je Angele svojom okretnošću i lje¬ 
potom zaista i činila, i mnogim bila na srcu — Gueret je 
odmah planuo. Na prvom slijedećem sastanku iznakazi on i 
mnogo rana zadadne nesretnoj Angele. Jadnica morala je vrlo 
dugo vremena ležati i, što je najtragičnije, izgubila je svoju 
prijašnju ljepotu radi čega je gostiona Londe sve više gubila 
svoje goste,, a sama Angele je tim bila izgubila i svoj kruh. 
Gueret iza toga svog nastupa ludosti, moralne abnormalnosti, 
krijući se i povlačeći se po okolici ubija jednog starca, po 
svoj prilici ratnog invalida, i to skoro bez ikakva razloga. 
Njegove misli neprestano zaokuplja Angele; i stoga on, 
premda zna da su sve novine pisale o ta dva zločina, i da 
su vlasti u potrazi za krivcem, on se ipak neprestano po 
okolišnim šumama vješto sakriva, ili radije ne sakriva se, nego 
se skoro potpuno slobodno potuca po okolini. Za svog lutanja 
on se namjeri jednom na Angele, očituje joj svoju ljubav. 
A ona sad, bez prijašnje ljepote, bez mjesta, bez materijalnih 
sredstava za koja se bila utekla Evi Grosgeorge a ona ju iz 
čudna razloga odbila, sad se Angele utječe zaštiti snažnoga 
Guereta. Ovaj obećaje pomoć, ona pristaje da zajedno po¬ 
bjegnu iz Lorgesa. Zatim se Gueret utječe Evi Grosgeorge, 
i zbog toga dolazi joj jedne večeri u vilu Mon idee. Eva ga 
primi, obeća pomoć, i zaključa u jednu sobu. No Gueret pre¬ 
kasno uviđa da je pao u zamku. Ta čudnovata Grosgeorge, 
koja ipak osjeća isprva ljubav prema Gueretu, kad uvidi da 
on još ljubi Angele, ona poslije šalje po žandarme i pri¬ 
javljuje ga. A Gueret doznavši za to bijesan je kao ranjena 
neman, prijeti se staroj Grosgeorge, ako mu ne dadne na 
vrijeme ključeve. Međutim ona je ključeve bila još prije 
bacila kroz prozor u dvorište. Mala Fernande, koja je sada 
u gostioni Londe na mjestu Angele, i koja je došla na nalog 
Angele u dvorište gdje su bili bačeni ključevi, ona viče Gueretu 
da bi se što prije spasao, jer će u čas doći žandarmi da ga 
uhvate. Gueret pokuša odvaliti vrata, ali ne ide; nato čuje 
prasak u sobi: Eva Grosgeorge se prostrijelila i zove ga da 
joj dokonča. 

U ova svoja tri romana Green je pred nas iznio isključivo 
psihopatološke, iznakažene tipove — prave moralne prikaze, 
ili bolje da kažemo — a pisac nas je na neki način na to 
ovlastio davši ime romanu Levijatan — on je pred nas iznio 


nesamo jednoga Levijatana već čitavu seriju levijatana. 1 
zaista takva su, više manje, sva njegova lica: gđa. Fletcher, 
Emily, Germaine, Adrienne, gđa. Londe, Gueret, Eva Gros¬ 
george. Ćitav taj red ili su luđaci, ili poluluđaci, ili barem 
kandidati za luđake. Gđu. Fletcher stalno apsorbira ona 
»auri sacra fames«. I ta gnusna glad za novcem nju lišava i 
najprimitivnijeg osjećaja, osjećaja materinske ljubavi. Svaku 
će ona neugodnost pretrpjeti za ljubav novca: nosiće najprlja¬ 
vije i najprostije haljine, trošiće što lošije jelo, i konačno 
radije će i seliti iz Mont-Cinere, samo da ne mora vaditi od 
pohranjene svote u banci. Emily želeći — vječno je tim 
opsjednuta — da što prije dobije za vlasništvo Mont-Cinere 
udaje se, misleći tako ostvariti želju, a da ne zna ni šta je 
brak ni radi čega se sklapa; dok napokon, ne ostvarivši ni 
tim svoju namjeru, ne izgori zajedno s kućom. Pa znati¬ 
željna Londe: sve hoće da zna, i kad tomu ne može udo¬ 
voljiti, tad je ona kao da stoji na iglama — upravo pobu¬ 
đuje na smijeh. U tom pogledu majstorski je otsjek gdje 
šutljivi i povučeni Gueret dolazi u gostionicu, a gđa. Londe 
se izjeda sa radoznalosti, na svaki način pita, propituje, hoće 
da dozna kako se zove taj čudni i šutljivi gospodin — a on 
samo šuti. Takva je i Adrienne sa svojom ljubavlju; nju 
obuzima neka vrst ludila kad joj doktor odbija ljubav. Isti 
je slučaj s Gueretom; i on je tip zločinca kao i gđa. Fletcher 
koja je otrovala svoju majku, kao Adrienne s ubistvom svog 
oca. Taj Gueret u nastupu svoje abnormalnosti ubija ne¬ 
voljnog starca invalida. Ništa za njima ne zaostaje ni Eva 
Grosgeorge koja se prostrijeli za nešto potenciranog ekscesa 
svoje čudnosti. Svi su ovi luđaci sa zločinačke klupe, jer oni 
nijesu luđaci poput onih što se nalaze u Stenjevcu, već utoliko 
su luđaci što ih njihove strasti ovladavaju u tolikoj mjeri da 
su lišeni svakog psihičkog života — strast bićem apsolutno 
vlada, a to je negacija slobodne volje, tu nema razuma, i 
stoga ih s potpunim pravom stavljamo u kategoriju luđaka. 

Mrs. Fletcher, tip škrtosti, sjeća nas Harpagona u Mo- 
liereovu Avare; ili možebiti prije staroga Grandeta iz Bal- 
zacove Eugenie Grandet. Ali dok Moliere uza svu svoju ten- 
dencioznost čuva netaknute prirodne granice, Balzac ih po¬ 
često prelazi; ali Green i Balzaca, čini se, mjestimice u tom 
nadilazi. Balzac ide rado u prošlost, s najvećom skrupuloz- 
nošću ispituje najmanje detalje, a Green, kako je sam izjavio, 
voli i riše suvremeni život, ali ne stavlja ga ondje gdje bi on 
mogao, — konkretno Pariz,, — i naj neznatni je potankosti 
upisati, i to bez ikakva predistraživanja — već nasuprot on 
najradije smješta svoje romane, kako se vidjelo, u provincijske 
gradiće, u njemu nepoznata mjesta; on izbjegava sve što mu 
je svakodnevno, preveć blizu i previše poznato. Ličnost Gue- 
retova sa svojom čudnošću i, istovremeno, užasnošću potsjeća 
nas, osobito kad na pravdi ubija jadnog invalida, mnogih 
užasa u Poeovim Tales of Mystery . Green ipak ne uzima 
nikakva uzora; on je potpuno samostalan, samonikao. I ta 
njegova originalnost dolazi, radije ekscedira, dotle da jedan 
kritik kaže, i s pravom, da bi bilo potrebno prilikom čitanja 
Greenovih romana pogledati normalnu koncepciju romana. 
No kad ih je već autor nazvao romanima, nek tako i ostanu. 
U Greena je razvijanje radnje neobično. Ono je u prvom 
romanu, Mont-Cinere, bačeno na kraj gdje nastupa film¬ 
skom brzinom, dok u prvom i većem dijelu pisac opisuje, 
upravo sporošću i minucioznošću filigranskog rada, samo 
karakter gđe. Fletcher i, nešto, u koliko je to u spoju s njom, 
njezin milieu. Germaine u drugom romanu zauzima isprva 
glavno mjesto dok ga posve ne ustupi sestri Adrienne. U 
Levijatainu je spočetka gđa. Londe, slično Mrs. Fletcher u 

prvom, u najtanje potankosti ocrtana, a pošto je stalno zau¬ 
zimala pozornicu polako je napusti, pri kraju već Eva Gros- 
george ima glavnu ulogu. I baš iz ovakvih peripetija i najmanje 
očekivanih svršetaka da se naslutiti da pisac pri kompoziciji 
ne radi po jednom unaprijed postavljenom nacrtu. A to je 
mišljenje i sam pisac potvrdio, izjavljujući, prilikom jednog 
intervjua. Fred. Lefevreu: »Najprije sam dosta razborito 
postavio plan. Ali naskoro sam ga napustio. Treba da prona¬ 
lazim postepeno i da pišem bez ikakve svi jesne nakane . . . Kad 
osjetim da je moj roman na dobrom putu, sve se veže, sve se 
razvija, upravo kao da sam se služio vrlo oprezno izrađenom 
osnovom, i jedini moj nemir proizlazi iz toga što, ne znajući 
nikad kako će se stvari događati, do konca knjige zadržim 
strah da ne ponestane invencije, ili radije da se osnova od¬ 
jednom ne iscrpe i ne pokaže mi rješenje«. Sve ovo čini da u 
Greenovim romanima nema ništa šablonsko, i da tako znatno 
iskače izvan prosječnosti; on nipošto nije mediokritet. 

Po svojoj definiciji ovakve prikaze, koje stavlja Green 
pred nas, ni jesu baš simpatične široj publici. Jer tu čovjek 
prelazi iz svog elementa, gubi glavnu karakteristiku, svaka 
opservacija psiholoških zakona isključena je, čovjek je prestao 
biti čovjek — animal rationale, on je tada animal brutum. 
Uz sve eventualno neraspoloženje publike za ovakve stvari, 
mi ipak ne ustajemo protiv takvih pisaca koji će znati svojim 
stilom, vještinom i talentom privući i osvojiti publiku, ne, na¬ 
protiv i mi ćemo im tada burno aplaudirati ili, po američku 
— što je isto — mi ćemo ih junački izviždati; i u tolikoj 
mjeri mi od srca aplaudiramo Greenu, jer — mora se pri¬ 
znati — on je znao svratiti pažnju i lijepo nas zabaviti. Ali 
ovo djelomično rješenje dovodi nas na drugo pitanje, pitanje 
morala. Green svojim junacima, ako ih možemo tako nazvati, 
daje samo pejorativne atribute, što je već rečeno, vječno ih 
nakazi, sve crnilo slijeva u risanje njihovih likova, ama baŠ 
ni jedne svijetle zrake, pa ni u pozadinu, nije stavio. Kod nje¬ 
govih levijatana jedino i uvijek prevlađuje strast, ona ih do¬ 
vodi do zločinstva, ubistva — a poslije ubistva nema ni naj¬ 
manje grižnje savjesti, samo bojazan pred kaznom od vlasti. 
Logično, to znači, osim negacije slobodne volje, negaciju mo¬ 
rala, ili, najmanje, potiskivanje morala u pozadinu. A to se 
već s općeg stanovišta ne može dopustiti, a još manje s kato¬ 
ličkog. To bi bio rezultat dublje analize. No neposredni utisak 
Greenovih romana sasvim je drukčiji, i upravo protivan. Pod 
ovakvim utiskom ostaje velika većina publike; razlog je jasan. 
Ovo će gornji prigovor autoru malo ublažiti. 

Uzevši sve zajedno, moramo reći da je Green uistinu 
vještak, i, čini se, njegov se talenat lakše afirmirao s ovim 
genreom užasnog, luđačkog; jer da je Greenovu dužnost u 
cijelosti preuzeo jedan srednji pisac, možemo sigurno reći da 
bi pao ispod svoje sredine — bio bi nečitljiv. Ali Green je 
svoje izvršio, i to na opće udivljenje. No što nas toliko kod 
Greena privlači, ačarava — teško je reći. Stil — ne baš. 
Vješte peripetije — još manje. Jedno kod Greena osvaja i 
privlači. To je ona minucioznost, opisivanje u najmanje po¬ 
tankosti. I to će osvojiti svakoga ko ima za to smisla. Naime 
svako će naći tu makar mali dio svoga dnevnog života, svoje 
duše, naslikan, jer tu se autorovo pero znalo dotle vinuti; 
ali nesamo da će dotični vidjeti dio sebe nego on će, u većini, 
naći tu oslikanu svoju najbližu okolinu i možebiti čitave poje¬ 
dine tipove — kazaće da je to upravo taj ili onaj koje on tako 
dobro poznaje i, konačno, moraće se s nekim zadovoljstvom 
nasmiješiti. Nesumnjivo, ova će nota svakog od čitatelja 
Greenovih romana podržavati, tijekom čitanja, da ga pro¬ 
slijedi s još većim elanom. Pisac je potpuno otstranio ljubav, 


onu danas i preveć vulgarnu i banalnu erotiku iz svojih ro¬ 
mana; ako već dolazi unutra, to je puka naivnost i platonsko 
sanjarenje. I to pridonosi znatno njihovoj cijeni. 

Na završnoj riječi treba da ponovimo da je Julien Green 
svojim talentom i mladošću zaslužio i našu pažnju, to vise što 
znamo, kako je on sam izjavio, da je izdavši Levijana za¬ 
vršio i zauvijek se raskrstio s onim genreom užasnog i moral¬ 
nih nakaza; k tomu držimo da će uvažiti sve objektivne pri¬ 
govore kritike, i da će nam ubuduće davati djela u kojim će 
sve biti dovedeno u lijepu harmoniju, djela koja će sa svakog 
stanovišta odgovarati i veličini njegova talenta — dakle, prava 
remek-djela književnosti. To on može učiniti, i, uvjereni smo, 
učiniće. E. S usilovic 

PRIČA O KRALJEVNI KOJA SE NIJE SMIJALA 

U zbirci Matice Hrvatske, među ženskim pjesmama u 
šestoj knjizi kojoj je Nikola Andrić dao naslov »Pričalice 
i lakrdije« ima pod brojem 102 (»Čemu se nasmijala dje¬ 
vojka«) ova pripovijetka u versovima: 

»U cara se Filde ćerca nad je, 
tako mlada, l’jepa i gizdava, 
da joj nije nadaleku para; 
s nikim smijeha ni govora ne će. 

Ž’o to caru od Stambula bilo, 
kupi care momke i djevojke. 

Tu svakake igre iznosiše, 
da bi Filde s kime govorila, 
govorila oli se smjejala; 1 
nit govori, nit se kijem smjeje. 

Mnogo care obećuje blaga, 
da će dati devet konja blaga, 
da bi Filde s kijem govorila, 
govorila ol se nasmjejala. 

To se čudo podaleko čulo, 
to se čulo do Madžara grada, 
to začuo od Madžara bane , 
pa uhvati miša pokućara, 
uhvatio, pa ga osedlao, 
osedlao, pa ga oružao, 
odnese ga Stambolu bijelom. 

Vrag donese od Madžara bana, 
u careve dvore ulazio 
i donio miša pokućara, 
osedlana, da i oružana, 
puštio ga Fildi u kamaru; 
on osedlan i oružan bio, 
tako skače Fildi po kamari. 

Kada ga je Filde ugledala, 
grohotom se nasmjeje djevojka, 2 
i počela govoriti mlada. 

Dobi bane devet konja blaga.« 

Pjesmu je kazivala (a ne pjevala) Anica Beginova, udo¬ 
vica od 70 godina u Luci na Sipanu, a zapisao ju je u svojoj 

1 Upravo bi trebalo pisati sm’jejala (ili smijejala), jer je 
upravo dubrovački smijejati se. V. na pr. Djela Marina Dr- 
žića 2. i d., str. 199. i passim. Stari pisci knj. VII. Priredio 
za štampu M. Rešetar. U Zagrebu, 1930. 

2 Glavić u rukopisima imade redovito »gjevojka«, »gje« 
i si., dakle »đevojka«, »đe«, onako kako se u dubrovačkoj 
okolici govori, no g. Andrić je ovakove oblike bez potrebe 
dogonio na književni oblik. 

golemoj zbirci pop Baldo Glavić. G. Andrić, koji je u petoj 
i šestoj knjizi,, koje je on uređivao, u »Dodatku« svuda 
navodio varijante k pojedinim pjesmama, iz rukopisa Mati¬ 
činih i štampanih zbiraka hrvatskih i srpskih, za ovu pjesmu 
nije našao nijedne inačice. 

Motiv o žalosnoj kćeri carevoj, koju dobiva za ženu 
onaj tko je nasmije, ima u nekim hrvatskim narodnim pri¬ 
povijetkama, ali je drukčije izveden. U jednoj Strohalovoj 
pripovijeci iz Ravne gore, treći sin carev, kojega braća drže 
za budalu, dobije od nekog starca kojega je na putu lijepo 
kršćanski pozdravio, sviralu i kolica, koja lete, kad u sviralu 
zasvira. U kolica su bile upregnute dvije patke, od kojih je 
svaka imala po jednu zlatnu jabuku. Četiri gospodične, koje 
su htjele ubrati jabuke, uhvate se za jabuke i moraju ići a 
kolima. Carev sin tjera kola k dvoru onoga cara, čija se kći 
nije mogla ničim razveseliti, i na putu uhvate se sličnim 



M A T I J A V A L J A V E C 


načinom pop i žena s lopatom. Žalosna careva kći, kad vidi 
tu smiješnu povorku, nasmije se. 

Na ovu versiju nalik je druga iz varaždinske okolice, koja 
je štampana u Krešu V., 1885., str. 400 i dalje. 3 Od nebro¬ 
jenih sličnih pripovijedaka iz svih gotovo evropskih, azijskih 
i američkih literatura, neke su vrlo drastične u opisu osoba, 
koje se prilijepe za čudotvorne predmete ili životinje. Naj¬ 
sličnija Glavićevoj versifikovanoj pripovijeci bit će talijan¬ 
ska, koju je obradio Giambattista Basile u svojoj zbirci Pen- 
tamerone, u petoj priči trećeg dana, gdje budalasti Nardiello 
bude poslan od oca, bogatog posjednika, da kupuje na sajmu 
telad i mjesto stoke kupi od vila gundevalja, koji zuji lijepo 
kao gitara, misa, koji dražesno pleše , i cvrcka , koji ugodnim 
cvrčanjem uspava u slatki san. S tim životinjama zabavi i 
nasmije kćer velikaša Cenzone u Lombardiji i nakon nekih 
peripetija dobije ju za ženu. U jednoj franceskoj priči iz 
Gascogne obećava Henri IV. kćer onome, tko je nasmije i 


3 Obje ove versije navodi Jiri Polivka u svome članku 
»Nezasmalka« u zbirci »Pohadkoslovne studie«. Narodo- 
pisny zbornik českoslovanskv. Svazek X. sešit 2., 11a str. 82. 
V Praze, 1904. — Ovu drugu biće zapisao Mati ja Valjavec, 
koji je varaždinske pripovijetke pokupio i izdao prvi put g. 
1860, 


potku je njegova neukrotivog konja, koji je lomio sve potkove 
(»Brise-Ferre«). Zadaću izvrši kovač, kome pomažu cvrčak, 
miš i buha, da konju pribije srebrne potkove sa dvadeset i 
osam zlatnih klinaca. Žalosna kraljevna, kad ga vidi s cvrČkom 
11a kabanici, s mišem na kapi i buhom na nosu, udari u smijeh, 
i kovač dobiva kraljevu kćer. 4 

Najnovija od svih zapisanih versija ove gatke biće ona, 
koju je g, 1927. u republici San Marinu našao W. Anderson, 
koji navodi uz spomenutu Polivkinu studiju i ostale studije 
o tom motivu (Bolte-Polivka, Anmerkungen zu den Kinder- 
u. Hausmarchen der Gebriider Grimm II, 39—44 nr. 64, 
Vaclav Tille, Verzeichnis der bohmischen Marchen. I, 
231—236, nr. 6 (Helsinki-PorVoo, 1921 i t. d.). 5 Ovoj tali¬ 
janskoj slična je Glavićeva versija po situaciji dogođaja, jer 
i kod Andersona, dječak, kad dolazi pred dvor kraljev, nađe 
ondje »sve ljude i dječake«, koji su bez uspjeha kušali da 
nasmiju kraljevu kćer. 

Pošto se ovaka druga versija ne nalazi u drugim jugoslo- 
venskim versijama, nego samo u Primorju, može se uzeti, 
da je u dubrovačku okolicu bila prenesena iz Italije. Može 
biti, da joj je plodna kazivačica iz Luke šipanske sama dala 
oblik pjesmice. 

Spomenuću na pošljetku, da je Andersonova zbirka na¬ 
stala sličnim načinom kao i spomenuta Valjavčeva: kod jedne 
i druge surađivala su školska djeca, i to kod Valjavčeve uče¬ 
nici gimnazije varaždinske, kod A. Andersonove đaci osnov¬ 
nih škola u San Marinu. 

Anderson je obašao sve osnovne škole sanmarinske, kojih 
ima 14 na broj, i djeca su sama zapisivala priče i pjesmice, 
koje su pamtila od kuće. O svome poslu uopće dao je An¬ 
derson obavijesti u predgovoru, a iza svake pripovijetke na¬ 
vodi ime, razred, godine, stan i rodno mjesto učenika ili uče¬ 
nice, i datum kad je koji tekst zapisan. Zatim redaktor na¬ 
vodi točno, gdje se ta pričica nalazi u njegovoj rukopisnoj 
zbirci. 6 Iza toga navodi tip pripovijetke, i to po ugledu na 
knjigu Antti Aarne, The types of the folk-tale. A clasifi- 
cation and bibliography. Antti Aarne’s Verzeichnis der 
Marchentypen, translated and enlarged by Stith Thompson 
(Helsinki, 1928). Po tome navodi, ima li kakova monografija 
o toj pripovijeci, ili nema. Iza toga donosi popise varijanata 
(liste di riscontri), koje su drugi načinili (ako ih ima), a 
zatim dodaje varijante, koje je on našao u drugim knjigama. 
Jošte određuje prostor (areale) 11a kojemu se nalaze pripo¬ 
vijetke toga tipa i, najzad, spominje najstariju poznatu 
versiju. 

Valjavec o načinu svoga sakupljanja ne kaže nego ovo: 
». . . Čuo sam najviše pripovjedaka u samom gradu Varaždinu 
i to podobar broj od učenika ili od njihovih roditelja.« 7 Za 
ostale pripovijetke, koje nijesu iz Varaždina, Valjavec ne 
kaže ništa, od koga ih je čuo ili dobio napisane. Doznajem 
od g. Avgusta Musića, da su Valjavcu pripovijetke pisali za 


4 Polivka nav. dj., 76, 77. 

5 Walter Anderson, Novell ine popolari sammarinesi II, 
str. 37 — 39, nr. 33 (»La scatola magica«). Acta et commen- 
tationes universitatis Dorpatensis. Humanira, svezak XIX. 
Tartu (Dorpat), 1930. 

6 Koliki su izdavači »narodnosti«, kako bi rekao Ka- 
radžić, kod nas uništili poslije štampe svoje rukopise! To 
je činio na pr. i Košta Hormann, kako spominjem na drugom 
mjestu. 

7 Narodne pripovjesti u Varaždinu i okolici. Sakupio Ma- 
tija Kračmanov Valjavec. 2. izd., str. IV. U Zagrebu, 1890. 

tu zbirku đaci varaždinske gimnazije, kojima je on bio pro¬ 
fesor. G. Musić čuo je ovo od samoga Valjavca i od nekih 
njegovih učenika, koji su kupili pripovijetke. Na žalost, Va- 
ljavec nije rekao, koje su od njegovih pripovijedaka iz grada, 
a koje sa sela. Ako Valjavec ne daje računa o čitavom svome 
postupku, valja pogledati i na to, da se on rodio g. 1831. i 
živio u doba, kad se više pazilo na sadržaj pripovijedaka i 
pjesama, a nije se mnogo posvećivala pažnja pjevačima i kazi¬ 
vačima, koji su pravi autori tih djela, a zapisivači i sakupljači 
tek njihovi pisari. A n t e Š im c i k 

IDEJA RACIONALIZACIJE I NJEZIN 
MEĐUNARODNI KARAKTER 1 

»Jugoslavenski narodni komitet za naučnu organizaciju 
rada« u Zagrebu izdao je pod gornjim naslovom dva preda¬ 
vanja g. dr. M. Ivšića, profesora na Ekonomsko-komercijalnoj 
visokoj školi o racionalizaciji , koje je održao prošle godine u 
»Udruženju jugoslav. inženjera i arhitekata« (»Ideologija 
znanstvene organizacije rada«) i na sastanku istoga komiteta 
(»Međunarodni karakter znanstvene organizacije rada«). 

Ideja je racionalizacije, t. j. organizacije rada po planu 
ustanovljenom 11a osnovu naučnog istraživanja, u današnje 
vrijeme akutne ekonomske krize i socijalnih potresa, u sre¬ 
dištu interesa i gospodarske nauke i prakse. Nakon velikih 
gubitaka gospodarskih dobara za vrijeme rata traže se uštede 
na svakom području. Očito je, da se kod neregulirane proiz¬ 
vodnje i potrošnje i pod režimom bezobzirne konkurencije 
troši mnogo gospodarskih dobara, kapitala, materijala i radne 
snage uzalud. U Americi se i Evropi razvio čitav pokret u 
naučnom i praktičnom, pogledu, koji teži da putem racionali¬ 
zacije za sanaciju svjetskog gospodarstva te izlazak iz sadašnje 
time ojača opće gospodarsko stanje, što će biti na korist ne 
samo producenata nego i konsumenata. 

Općenito se polažu velike nade u provedenje racionali¬ 
zacije za santciju svjetskog gospodarstva te izlazak iz sadašnje 
gospodarske i socijalne depresije. 

I kod nas se razvilo zanimanje za ideju racionalizacije te 
se osnovao »Jugoslavenski nar. komitet za naučnu organiza¬ 
ciju rada« (Ju-Na-Ko), koji je član »Međunarodnog Ko¬ 
miteta za naučnu organizaciju rada« u Parizu i »Međunarod¬ 
nog instituta« u Ženevi, u kojima su učlanjeni svi nacionalni 
komiteti drugih država. 

Predavanja su g. prof. dr. Ivšića bila namijenjena upo¬ 
znavanju ideologije racionalizacije, a publikacijom tih preda¬ 
vanja ima naša javnost, da se zainteresira za ta pitanja i da 
se potakne na naučni i praktični rad na racionalizaciji. 

Pisac je u prvom članku odnosno predavanju (»Ideologija 
znanstvene organizacije rada«) prikazao ideju racionalizacije 
i razvoj pokreta za racionalizaciju; zatim bit i karakteristike 
racionalizacije, značenje racionalizacije s gledišta privatne 
privredne politike i socijalne politike; idejni cilj racionaliza¬ 
cije i sredstva, da se poluči taj cilj; konačno je kritički pri¬ 
kazao Fordov sistem kao tip suvremene racionalizacije s teh¬ 
ničke i socijalne, odnosno političko-ekonomske strane. 

Racionalizacija rada sastoji ponajprije u usavršen ju teh¬ 
ničke organizacije proizvodnje u gospodarskim poduzećima i 
prometa tako, da se pojača produktivitet i rentabilitet gospo¬ 
darskih poduzeća sniženjem proizvodnih troškova. No ideja 
se racionalizacije ne ograničuje samo 11a ovo područje pri- 

1 Napisao dr. Milan Ivšić, profesor na Ekonomsko-komer¬ 
ci jalnoj visokoj školi, broš. 1931. Cijena Din 15. 


Vatne privredne politike. »Tehničko će usavršavanje metoda 
rada biti samo onda područje racionalizacije, kada bude imalo 
povoljne rezultate ža cjelokupnu narodnu privredu , a ne 
samo za poduzetnika. Drugim riječima: Tehnikom će se pro¬ 
voditi samo onda racionalizacija kad se bude samom privredom 
dizala i kupovna snaga konsumenata (str. 18.). 

Racionalizacija ima i svoj socijalni cilj. »Racionalizacija je 
tek sistematizacija i koordinacija maksimuma iznašašća teh¬ 
nike s maksimumom ekonomije i socijalnih interesa « (str. 14.). 
»Racionalizacija je nova nauka i novi pokret ali ne same 
tehnike, kao ni same ekonomike, kao ni same sociologije nego 
je to pokret, koji čini sintezu svih tehničkih, ekonomskih i so¬ 
cijalnih interesa« (str. 16.). 

Racionalizacija s tehničke strane ide za podizanjem pro- 
duktiviteta i rentabiliteta unifikacijom, normalizacijom i 
tipizacijom artikala tako, da se omogući jeftina proizvodnja 
artikala u gomili, koje će odgovarati prosječnim potrebama 
velikog broja potrošača. U pogledu produktiviteta rada suvre¬ 
mena racionalizacija ne ide za većom eksploatacijom fizičkih 
i duševnih snaga radnikovih, kako to nastoji Taylorov sistem, 
nego nastoji »da vrst rada primijeni čovjeku, a ne čovjeka 
vrsti rada« (str. 18.). U tu svrhu istražuje, »koje su forme 
organizacije rada, koje su mašine i koje su metode rada naj¬ 
bolje da se najpovoljnije iskoriste ljudske sile«. T. o je sistem 
Fordove proizvodnje, koji pisac izlaže detaljnije s tehničke, 
ekonomske i socijalne strane. 

U drugom članku, odnosno predavanju ( » Međunarodni 
karakter znanstvene organizacije rada«) prikazuje pisac pokret 
za znanstvenu organizaciju rada i sadašnju međunarodnu 
organizaciju toga pokreta. Zadaća je »Međunarodnog Ko¬ 
miteta za znanstvenu organizaciju rada« u Parizu, u kojemu 
su učlanjeni nacionalni komiteti pojedinih država, da orga- 
nizuje međunarodne kongrese, na kojima se pretresaju 
aktuelni problemi racionalizacije. Pisac je iznio program V. 
međunarodnog kongresa, koji se ima održati u Amsterdamu 
1932. te se naročito osvrnuo 11a teme, za koje drži, da su 
važne za naše gospodarske prilike te koje bi mogli obraditi 
naši stručnjaci. (I. Da li postoje kod pojedinih nacionalnih 
grupa u industriji, poljoprivredi i trgovini metode standarda 
za određivanje produkcionih troškova? — Kako su te me¬ 
tode uređene i koji su njihovi rezultati? VI. Kako da se 
ustanovi u školama program obuke o principima racionali¬ 
zacije? — Kako da se u tome pripravi nastavničko osoblje? 
X. Izobrazba, podioba i kontrola rada u poljoprivredi.) Za¬ 
tim je prikazao mentalitet nekih naroda, koji je odlučan za 
razvoj njihova gospodarskog života (»psihološko-ekonomski 
tip« američki, njemački i sovjetski) te uslove za provedenje 
racionalizacije prema duševnim osebinama tih naroda i sa¬ 
dašnjoj gospodarskoj organizaciji. 

Pisac je nastojao da u prikaz o pojmu, biti, značenju 
racionalizacije, koji je informativnog karaktera, unese što 
više naučno-kritičnih pogleda, pa se naročito poglavlja o psi- 
hološko-ekonomskim tipovima naroda koji igraju važnu ulogu 
u svjetskom gospodarstvu, odlikuju naučnom analizom, a 
od osobine su važnosti smjernice, koje pisac određuje za rad 
na racionalizaciji kod nas u naučnom i praktičnom pogledu. 

Ovom studijom g. Dr. Ivšića osvijetljen je jedan od naj- 
aktualnijih problema sadašnjeg gospodarskog i socijalnog ži¬ 
vota, pa će pitanja iznesena u toj brošuri zacijelo zaintere¬ 
sirati sve one, koji se bave političko-ekonomskim i socijalno- 
političkim pitanjima. Dr. /. Š. 

LJUDI GOVORE 

Nova knjiga g. Rastka Petrovića i 1 sve je prije negošto 
kaže naslovna slika njezina omota: dok je ova šaroliko bučna, 
indiskretno nametljiva, »filmski« uznemirena a da, uz to, 
malo koje od naslikanih lica faktično govori, nego većina njih 
ili pjeva ili se kesi — dotle sama knjiga izbjegava sve bučne 
efekte, svako nemirno uzrujavan je, svako kaleidoskopsko ša¬ 
renilo. Štaviše, i po samom piščevu predgovoru čovjek bi do¬ 
nekle očekivao nešto drugo: činilo bi se da bi to imali biti fak¬ 
tično iskidani krnjaci ljudskih razgovora u vrevi gradova, 
uzgibanih mjesta na kojima jedva dvaputa sretnete isto lice. 
Međutim, iako se odigrava na jednom dalekom otoku na je¬ 
zeru, negdje u Španiji, to nije putopis kao piščeva »Afrika«, 
nego jedan ponešto eksotizirani ulomak života, moćno impre¬ 
sivna slika kraja i, u toj atmosferi patrijarhalne nepomičnosti, 
kroz svakidanje razgovore stanovnika dalekog i mirnog sela, 
diskretno provučena novelistička nit, premalo vidna za fak¬ 
tičnu novelu, suviše umjetnički diskretna za običan putopis; 
upravo ono što bi se francuski reklo »recit«, kazivanje doga¬ 
đaja bez ambicija za jakim efektima. Koji je vjetar pisca zanio 
u taj zabitni kraj, kako se on, stranac i namjernik, uživio u 
govor i život tih ljudi, o svemu tome ovdje nema ni riječi: 
odbacivši sve akcidentalne poglede, pisac je izljuštio komad 
života u kojemu se, upravo, ništa ne događa, ali kroz koji 
usudno,, bez aplomba, ali težinom životne zbilje, ispod povr¬ 
šine, prolazi tragični motiv nesuđene ljubavi između dvoje 
ljudi koji su bili stvoreni jedno za drugo, ali je on morao da 
uzme drugu, a ona se, izgubivši svoju pravu ljubav, odiekla 
ljubavi zauvijek. Sve drugo doima se ne kao slučajna folija 
težini ovoga motiva, nego kao okvir koji ima da provjeri nje¬ 
govu životnu istinitost: razgovori za stolom u porodici kao 
slučajni izrezak života, rođenje čovjeka kao ponešto neobičan 
noćni događaj, sa svim refleksijama slučajnih susjeda^o smislu 
života i svijeta — sve to kao da nas nuka na razmišljanje o 
tom da ii je imala smisla žrtva ovo dvoje ljudi i koja je 
njezina težina ili, drugim riječima: šta čovjeku donosi život. 
Sve to obavijeno vrlo impresivnim ugođajima, u pejzazu 
svedeno na nekoliko osnovnih crta i tonova,, kao na slikama 
Puvis de Chavannesa, u vrlo sretnoj podjeli svijetla i sjenke. 
Sumnjam da li bi se ovakav način pripovijedanja mogao po¬ 
noviti; lišena svih preciznijih geografijskih oznaka^ i tek u 
dalekoj vezi s općim životom (razgovori o ratu), priča dobiva 
na univerzalnosti, ali prijeti da se, u daljem razvoju te visti, 
pretvori u bezimene apstrakcije kakve preuzimaju maha u 
novijem stvaranju g. Miličića. Mislim da ni jedan ni drugi 
od oba, inače vrlo vješta pripovjedača, neće dalje tjerati u 
taj ćor-sokak. Ovako, knjiga »Ljudi govore« neobično zanima 
majstorijom svoga diskretnog pripovijedanja i dubljinom 
svoje ljudske dokumentacije. Nemoguće je, dakako, znati šta 
je od toga što priča g. Petrović, »Dichtung«, a šta je »Wahr- 
heit« (jer čini se da je odnos između oboje kao u znamenitoj 
Goetheovoj autobiografiji) ; dijalozi na pr. sumnjivo su 
jednomjerm i govor pojedinih lica lišen svoje naročite boje, 
ali iz surdiniranog idilskog ugođaja, iz plemenito jednostavnog 
tempa pripovjedanja, iz toplog životnog daha pojedinih lica, 
izvija se duboka i diskretna poezija koja je dragocjena, i 
nezaboravna. Ljubomir Maraković 

i Rastko Petrović , Ljudi govore, Beograd 1931., 1 d. 
Knjižarnice Gece Kona. 


NOVELE S. GALOGAŽE 

Kao vrlo karakterističan simptom našega vremena poja¬ 
vila se t. zv. »proleterska« književnost, ujedno s teoretskim 
refleksijama i praktičnim uspjesima 11a tom polju. Ostavlja¬ 
jući za zamašniju zgodu da se po mogućnosti zabavimo tim 
pitanjem, možemo ovdje samo konstatovati da se u nas, u 
nestašici izvornih djela toga smjera, lektira te vrsti nastoji 
dosta intenzivno naknaditi prevođenjem stranih djela (izdanja 
Nolita, nekoje knjige Binoze i dr.). G. S. Galogaža prvi 
je koji u naročitoj zbirci novela 1 nastoji da dade komad 
»proleterske« literature. Kao što je sada njegova zbirka bila 
predmetom zaokružena jer je obuhvatala rat i poslijeratni 
naš javni život, tako je ova knjiga svi jesna manifestacija auto¬ 
rova nastojanja da, kao jedan od prvih kod nas, stvori »pro¬ 
letersku literaturu«. Međutim, ovo se nastojanje suviše jasno 
osjeća, i u ovoj je knjizi, radi toga, manje artizma nego u 
prvoj. Tim nikako ne poričem umjetničko pravo na opstanak 
nastojanju oko proleterske literature, ali je g. Galogaža, čini 
se, suviše svijesno i suviše naglo nastojao da stvori nešto što 
nije baš tako jednostavno, ni tako lako. »Čudne siluete« bile 
su naročito jake svojom jetkom satirom, dakle u istinu nega¬ 
tivnim elementom, dok proleterska književnost hoće i treba da 
ide za pozitivnom slikom života, za konstruktivnim prikazom 
prilaženja svomu idealu. U tom je smislu najkarakteristicnija 
»Novi ljudi«, crtica u kojoj pisac prikazuje kako su svijesni 
organizovani radnici onemogućili došljaka koji nije bio ništa 
drugo nego agent provocateur i uhoda. Neću ovdje da govorim 
o karakteru moralnih momenata koji u ovakvoj borbi izbi¬ 
jaju na površinu, —- zgražanje nad nečijom špijunažom, a 
da pritom druga strana vrši gotovo isto takvu kontrašpiju- 
nažu, doduše u samoobrani, ali ipak . . . itd. — ; to su zamašne 
stvari koje bi trebalo napose i opširno raščistiti, ali u drugom 
obliku. Ovdje bih napomenuo samo to, da mi je optimizam 
inače vrlo mio, ali da ovdje čitava stvar nekako i suvise 
glatko uspijeva, pa zato ne može da izbjegne dojmu neke 
neugodne shematike. Osim toga, ni najmanje ne sumnjam o 
dobrim namjerama i iskrenosti g. Galogaže, a također znam 
da je u životu mnogo trpio i oskudijevao; ali tvornički radnik, 
čini mi se, nikad nije bio, i zato njegov prikaz toga milieua nije 
neposredan; on je nekako iskonstruisan kao u propagandnim 
namještenim broširama. Istina, ono je samo kratka novela, 
ali je svakako jasno da su Knut Hamsun, Jack London i dr., 
koji su faktično bili radnici, tramvajski kondukteri, pometači 
i si., umjetnički uvjerljivi od svojih drugova koji nisu sve 
to sami proživjeli, makar koliko inače simpatizovali s proleter¬ 
skim svijetom. Zato i ovdje bolje uspijeva piscu satira na 
gradski uobraženi i socijalno pokvareni svijet, kao u novelama 
»Ona žena sa sela« i »Ručak kod Dibegovih«. Iako kariki¬ 
rane, one su pune doživljenosti i životne uvjerljivosti i 
njihov borbeni stav doima se snažno. O talentu g. Galogaže 
nema diskusije, i zato će biti zanimljivo promatrati njegov 
dalji razvoj u smjeru stvaranja proleterske književnosti, ako 
praktična tendencija u njemu ne nadvlada umjetničkih pre¬ 
tenzija. A svakako, taj bi put mogao biti još dosta dug. 

Lj. Maraković 


1 Stevan Galogaža, Novele, Zagreb 1931., naklada 
»Zvono«. 

BILJE Š K E 


»SUNCE«, pjesma našega odličnog suradnika g. Dragu¬ 
tina M. Domjanića, izišla je u br. 9.—10. ljubljanskog knji¬ 
ževnog časopisa »Dom in Svet god. i93°*> J e s dopuštenjem 
autorovim prenosimo u ovaj broj želeći je prikazati našim 
čitaocima,, budući da je »Dom in Svet« među hrvatskim či¬ 
taocima manje raširen. 

PRILIKOM IZLOŽBE POLJSKE GRAFIKE U ZA¬ 
GREBU donosimo oglede radova najuglednijih poljskih gra¬ 
fičara, žaleći što, radi bolesti urednika, nismo mogli pravo¬ 
vremeno dobaviti klišeje odabranih izloženih radova, nego 
prenosimo nekoje karakteristične ranije radove prema repre¬ 
zentativnoj publikaciji: Franciszek Siedlecki, Grafika polska, 
Warszawa 1927. Najzanimljivija je karakteristika suvremene 
poljske grafike u tom što njezini ponajjači i najoriginalniji 
zastupnici traže dodira s pučkom umjetnošću i s narodnom 
tradicijom širokih slojeva bilo u stvarnim motivima (popu¬ 
larni sveci i njihova djela, poljska svetišta; zatim ilustracije 
narodnih poslovica i dr.) bilo u stilu i shvatanju. U tom po¬ 
sljednjem pogledu napisao je zanimljivu i poučnu studiju 
sam Vladislav Skoczylas u listu Grafika, Warszawa 1930. 
sv. ;I.: Polskie drzeworyty ludowe, iz koje ćemo prilikom 
iznijeti osnovne niti u izvatku. 

OPET G . JEJO . »Nouvelles Litteraires« od 4. travnja 
o. g. donose, u redovnoj rubrici »En France et hors de 
France« dopis iz Beograda od g. Pierre Vaiitcha u kojemu 
se, na prvom mjestu, govori o famoznom natječaju »Cvijete 
Zuzorić« kao da je to neka nagrada Akademije Goncourt i 
prema tome jedan od najkrupnijih događaja na knjiženvom 
polju koji ima da se javi inozemstvu, i to baš — Parizu! 
Nakon bučne diskusije 0 čitavoj toj podjeli nagrade, po naj- 
različitijim novinama i časopisima, mislim da je bila uputna 
izvjesna taktična rezerva, bar u ovom slučaju koji je i te kako 
neugodan, i ne samo neugodan, nego i — neozbiljan. Jer 
nakon onoga što iznosi »Život i rad«, dvojica su se od porot- 
nika u tom literarnom natječaju prilično diskvalifikovala 
svojim naknadnim izjavama, a to mislim da ne tangira samo 
njihovo držanje nakon suđenja, nego također baca vrlo oštro 
svijetlo na njihove kriterije za vrijeme samoga suđenja. Tko 
je, dakle, dosudio g. Jeji nagradu? Dva suca koji i sami pro- 
glašuju svoje kriterije nevažnima, i jedan treći koji je jedini 
stvar shvatio ozbiljno. Ne ulazim u prosuđivanje same radnje 
g. Jeje; ali je svakako jasno, da donijeti, nakon ovakva su¬ 
đenja, rezultat nagrade kao nešto naročito važno i ugledno,^ i 
popratiti to čak i slikom nagrađenika, to je svakako suviše 
smiono i neumjesno. Jer g. Valić i sam priznaje da u g. Jeje 
ima »de la naivete dans ses compositions«, a sad pomislite 
kad bi tkogod od Francuza na temelju takve »Goncourtov- 
ske« nagrade zatražio da se ta novela prevede na francuski 
jezik! Pratim već više godina »Nouvelles Litteraires«, pa 
ipak nisam u njima nikad našao sliku g. Nazora, ili g. Du- 
čića, ili g. Domjanića, ili gđe. Brlić-Mažuranić, ili gđe. I. 
Sekulićeve ili si., a g. Jejo,, »Prix Goncourt«,, dobiva iscrpnu 
bilješku koja je čak veća nego ona, jako oskudna, koju je 
prilikom uspjeha »Gospode Glembajevih«, isti francuski list 
donio o g. Krleži, bez slike dakako, i bez aureole književne 
nagrade. Tko će, nakon ovakvih čudnovatih nastupa, u ino¬ 


zemstvu moći dobiti pravu sliku o vrijednosti naše književ¬ 
nosti, o onom na pr. što može iz nje da se prevede na strani 
jezik i iznese kao faktična vrednota koju možemo,, bar u 
izvjesnom smislu, da pridonesemo svjetskoj književnosti? — 

I opet je malo čudno, kada g. Valić ističe da je u Beogradu 
mnogo kinematografa, ali da se Narodno Pozorište »ne boji 
te konkurencije«i da »zahvaljujući vješto sastavljenom pro¬ 
gramu uspijeva da sačuva svoju publiku«. Da li je kino 
uopće konkurencija jednom kazalištu koje zaista stoji na vi¬ 
sini svoga zadatka, to pitanje g. Valiću, čini se, nije još jasno, 
ali je svakako jasno čitaocima »Nouvelles Litteraires«; a 
nama je, nakon toga, prilično jasno, šta će oni misliti, po ovom 
izvještaju, o prilikama u Beogradu. Također je malo smiono 
govoriti da je »Svršetak putovanja« »admirablement inter¬ 
prete« po beogradskim glumcima, nakon gostovanja družine 
»Englisch Players« koju je mogao g. Valić i sam vidjeti, i 
koja jedina zaslužuje ovakov superlativni pridjev (kad je 
već svi mi poznamo), a naše obje, i beogradska i zagrebačka, 
po sebi vrlo dobre, u poredbi s njom ne mogu ipak biti »admi¬ 
rablement«. Konačno, g. Valić govori o operi i o »grandioznoj 
zgradi« koju će Beograd dobiti u tu svrhu za godinu, dvije, 
ali ističe da nema pjevača, »ni tenora, ni basa« nego ih mo¬ 
raju zamjenjivati Rusi. G. Valić se uzda da će taj nedostatak 
biti »prochainement« nadoknađen. Ne znam kako se to tako 
»ubrzo« mogu stvoriti pjevači za jednu reprezentativnu opernu 
pozornicu, ali znam od prilike šta će čitaoci »Nouvelles Litte¬ 
raires« misliti o takvoj pozornici, ili o takvim pjevačima, ii 
o takvu — dopisniku. Lj. M . 

ČUDNA LOGIKA . U 6. broju omladinskog mjesečnika 
»Mladost« g. H. Haić donio je »prikaz« Sudetine posmrtne 
lirike pod uobičajenim naslovom-Pjesnik Sutona^ G, Hc Haić 
ima nevjerojatno slab ukus. Njemu su najlošije Sudetine 
pjesme najbolje i najznačajnije. Za nj su Vječni pratilac, 
Pismo mom malom bratu, koji se nije rodio, ostavite me. 
Ima netko, bolje od pjesama »Ruke«, »Dijete«, »***«, i t. d. 
No to još nije najgore (a ova moja opaska samo je slučajna) 
najgore je to što g. H. Haić nema nimalo logike ni u mi¬ 
šljenju ni u pisanju. Iza »uvoda« o postanku impresionizma 
i ekspresionizma kod nas i na strani, hoće da nešto kaže 0 
suvremenoj katoličkoj literaturi. Kako je hrvatska moderna 
po količini i kakvoći najveća i najbolja u našoj troimenoj 
literaturi, tako je katolička moderna najmanja i najslabija. 
Ne treba to shvatiti previše bukvalno. Ne znači to da kato¬ 
lička moderna nema dobrog pisca i dobru knjigu. Ona ima i 
dobrog pisca i dobru knjigu, ali treba imati na umu da »jedna 
lasta ne čini proljeća«. Iza ovoga nabraja pisce, koji »repre- 
zentuju modernu katoličku literaturi^. (Usput ću primje- 
titi: po čemu su literarno jači gg. Jeronim Iljadica i Božo 
Dulibić od gđe. Štefe Jurkićke, kad nijh spominje a nju ne?) 
U 2. stavci »prikaza«, na str. 124., g. H. Haić je napisao 
ovo: »Svojom posljednjom zbirkom »Sutoni« reprezentuje 
Sudeta ne samo katoličku modernu literaturu, već i hrvatsku 
liriku uopće.« Onda malo poslije: »Uza sve to što svako 
vrijeme brzo prolazi, oni su još i danas novi i svježi. Mi do 
danas (nažalost!) nijesmo dobili zbirke koja bi ih zasjenila.« 
Ja nikako ne mogu da razumijem šta znači ova rečenica: 

(Nastavak na zadnjoj istr ini omota&odozdo). 




„HRVATSKA PROSV|ETA’’ 

IZLAZI JEDNOM MJESEČNO, SVAKOG PRVOG. — LIST IZDAJE „KOLO HRVATSKIH 
KNJIŽEVNIKA". — PRETPLATA JE ZA GODINU 1931. U JUGOSLAVIJI DIN 80 - DO¬ 
BROTVORNA PRETPLATA DIN 100'-, PRETPLATA ZA ĐAKE DIN 50-, 
PRETPLATA ZA INOZEMSTVO DIN 120—. PRETPLATA SE MOŽE PLA¬ 
TITI I U POLU- ODNOSNO ČETVRTGODIŠNJIM OBROCIMA. 

BROJ RAČUNA KOD ČEKOVNOG UREDA U ZAGREBU 33.720. 

Narudžbe, novci i reklamaciie šalju se upravi „HRVATSKE PROSVJETE” 
ZAGREB, Trg Kralja Tomislava 20. (Jeronimsko društvo). * Rukopisi 
kao i svi listovi za uredništvo šalju se na adresu: Dr. Ljubomir Maraković 
(uredništvo „HRVATSKE PROSVJETE”) ZAGREB II., Zvonimirova ul. 4. III. 


Knjige koje je primilo uredništvo: 

(Uvrštenje u ovaj popis ne zna« đa se knjiga th..., preporučuje. Orijentaciju o smjeru kojim je knjiga pisana daje 
čitaocima donekle Ime Izdavača, a uredništvo će donositi ocjene svih znatnijih djela u tekstu lista.) 


Mgr. Baudrillart, Le catholicisme en France el les elites 
intellectuelles, Pariš, Les Amities catholiques frangaises, 
cijena h. 2.—. — Pavel Brežnii, U senci oblakodera, Beo¬ 
grad 1931., Izd- knjižarnica Gece Kona. — Dr. Josip Marija 
Carević, biskup dubrovački, O kršćanskom odgoju obitelji, 
Druga pastirska poslanica, Dubrovnik 1931., Dubrovačka 
hrvatska tiskara. — Ivan Đaja, Tragom života i nauke, Beo¬ 
grad 1931., Izd. knjižarnica Gece Kona. — Dr. Miian 
Ivsić, Ideja racionalizacije i njezin međunarodni karakter, 
Zagreb 1931., Izd. »j .-na-ko«, Trg burze 3/III, cij. Din 15. 
— Martin Bencur-Kukućin, Kuca u strani, Roman ^s otoka 
Brača, prsv. Ante Šimčik, Zagreb 1931., Izd- Društva sv. 
Jeronima, Knjižnica Dobrih romana, Kolo X, knj. 39 - 4'T 


cij. Din 30. uvez. u platno Din 40 (poštarina Din 4). — 
Rad Jugoslav. Akademije znanosti i umjetnosti, knj. 240., 
Razreda historičko-filolog. i filozof.-juridičkoga 106, (Dr. 
Đ. Ljubit, Lige i posobe u starom hrvatskom pravu; Dr. M. 
Kos, Studija o Istarskom razvodu; Dr. H. Barić, Uporedne 
jezične, studije; Dr. J. Bosendorfer, Kako je došlo do slavon¬ 
skog urbara 1756. god.). — Dino Storelli, Paunovo perje, 
Pjesme, Dubrovnik 1931., Izd. autora. — Stanko Tomašić, 
Crni vrh, Zagreb 1931., Izd. Književnih novina, Gundulićeva 

24., cij. Din IO. — Zbornik za nar. život i običaje Južnih 
Slavena, izd. Jugosl. Akademija znanosti i umjetnosti, knj. 

28., sv. I., Uredio Dr. D. Boranić, Zagreb 1931- 


HRVATSKA PROSVJETA“ donosi u svom narednom broju, pored nastavaka zapo¬ 
četih radova, treći članak g. R. Bačića iz područja naših narodnih nošnja, sa slikama. 


Minist arstvo prosvjete odobrilo je pod br. P. 12.874 od 3. Kolovoska 1929. 
„HRVATSKU PROSVJETU" sa Knjižnice srednjil} i strucnip sKola 


BILJEŠKE. (Nastavak sa 3-će strane omota). 

»Kako je hrvatska moderna po količini i kakvoći najveća i 
najbolja u našoj troimenoj literaturi, tako je katolička moderna 
najmanja i najslabija.« Da li. to znaci da je i katolička mo¬ 
derna literatura troimena, naime, da i Srbi imaju kat. mo¬ 
dernu, kao i Hrvati i Slovenci, pa da je hrvatska moderna 
slabija i od srpske i od slovenske? Ipak sam uvjeren da g. 
H. Haić nije mislio ovo napisati (i ako je faktično, možda, 
to ispalo) nego nešto sasvim drugo, naime, da je kat. mo¬ 
derna književnost slabija i od hrvatske liberalne moderne i 
od srpske, i od slovenske. Dobro, ovo je mislio reći, s onom 
rečenicom, g. H. Haić. Ali, u kakvome je, onda, logičnom 
odnosu spomenuta rečenica s ovima: Svojom posljednjom 


zbirkom »Sutoni« reprezentuje Sudeta ne samo katoličku 
modernu literaturu, već i hrvatsku liriku uopće.« »Ni do danas 
(nažalost!) nijesmo dobili zbirke koja bi ih zasjenila.« Dakle, 
Sudeta je jači od svih hrvatskih pjesnika zadnjih godina, a 
ipak je hrvatska katolička moderna literatura najmanja i naj¬ 
slabija u našoj troimenoj. Zar g. H. Haić misli da više vrijedi 
pet slabih književnika nego jedan odličan? Svakako, htio on 
ili ne htio, takav je smisao navedenih rečenica. Još jedan za¬ 
ključak prema premisama g. H. Haića: kad. bismo mi imali u 
književnosti samo imena na pr. R. I. Madjer, Tomasović, 
Sudarević, a Nijemci samo Goethea, mi bismo bili literarno 
jači narod! M - Metković 











